79 dikompaun langgar SOP Covid-19 di Labuan

Sekurang-kurangnya 79 individu dikompaun kerana melanggar prosedur operasi standard (SOP) perintah kawalan pergerakan pemulihan (PKPP) dari 3 Mac lepas hingga hari ini.Pengerusi Badan Bertindak Imunisasi Covid-19 (CITF) Labuan Rithuan Ismail berkata kesalahan itu termasuk gagal mengimbas kod MySejahtera dengan 27 kes, cuba merentas negeri tanpa permit polis (24) dan gagal mematuhi arahan kuarantin (19).“Kompaun yang dikeluarkan antara RM1,500 hingga RM25,000…operator pusat hiburan dikenakan kompaun tertinggi itu kerana didapati menjalankan aktiviti hiburan pada waktu malam yang melanggar SOP,” katanya kepada Bernama hari ini.Beliau berkata selain itu, sebanyak enam kesalahan direkodkan kerana tidak memakai pelitup muka dan tiga kes akibat gagal mengamalkan penjarakan fizikal.Rithuan berkata sebanyak 492 premis termasuk bangunan kerajaan, rumah ibadat, sekolah, tempat awam dan rekreasi serta pengangkutan awam sudah disanitasi dari 3 Mac hingga hari ini.“Anggota polis dibantu oleh anggota Jabatan Sukarelawan Malaysia (Rela) bersiap sedia di pintu masuk Labuan iaitu di terminal feri dan lapangan terbang untuk memastikan pengunjung mempunyai permit polis,” katanya.Beliau berkata Labuan telah menubuhkan lima pasukan pemantau terdiri daripada Polis Diraja Malaysia (PDRM), Angkatan Tentera Malaysia (ATM), Angkatan Pertahanan Awam Malaysia (APM), Majlis Keselamatan Negara (MKN) dan Perbadanan Labuan (LC).Rithuan berkata pasukan ini yang dikendalikan oleh 85 anggota setakat ini telah melakukan pemantauan ke atas 610 premis dan 35 pusat kuarantin di hotel yang kini menempatkan 384 individu yang sedang dikuarantin.


Rosmah nafi suara dalam audio ‘Can I advise you something?’

Rosmah Mansor memberitahu Mahkamah Tinggi hari ini kandungan rakaman audio yang mengandungi ayat “Can I advise you something?” adalah tidak benar dan tiada siasatan saintifik untuk membuktikan ia adalah suaranya.Rosmah, 70, berkata demikian ketika ditanya sama ada kandungan audio itu benar, semasa pemeriksaan balas oleh timbalan pendakwa raya (TPR) kanan Gopal Sri Ram dalam perbicaraan pembelaannya yang menghadapi tiga pertuduhan berkaitan projek hibrid solar bernilai RM1.25 bilion untuk 369 sekolah luar bandar di Sarawak.Sri Ram: Saya katakan kepada anda kandungan rakaman itu benar. Adakah anda bersetuju?Rosmah menjawab, “Tidak, mengarut semata-mata.”Rosmah juga tidak bersetuju dengan cadangan Sri Ram bahawa suara dalam rakaman itu adalah suaranya.Sri Ram: Anda mengesahkan suara dalam rakaman itu adalah suara anda dan suami anda (Najib Razak)?Rosmah: Tidak, saya tidak dapat mengesahkannya, kerana tidak ada siasatan saintifik yang dilakukan mengenainya.Sri Ram: Saya juga menyatakan kepada anda bahawa semasa perbualan itu, anda membuat rujukan berhubung pelantikan jawatan awam.Rosmah: Saya tidak bersetuju.Rosmah juga tidak bersetuju dengan Sri Ram bahawa beliau tidak mahu dikaitkan dengan kandungan rakaman audio berkenaan kerana rakaman itu mengesahkan beliau menasihatkan suaminya berhubung pelantikan jawatan awam.Sri Ram berkata beberapa saksi dalam perbicaraan itu termasuk bekas menteri pendidikan Mahdzir Khalid dan bekas pembantunya Rizal Mansor, telah memberi keterangan di mahkamah bahawa ia adalah suara Rosmah dan Najib.


Virus Covid lawan virus kekeliruan

Hari ini 25 Julai 2021, jumlah kumulatif jangkitan Covid-19 seluruh Malaysia sejak tahun 2020 telah melepasi angka 1 juta orang. Jika kita melihat angka 1 juta ini dari kaca mata kuantiti, mungkin kita merasa kecewa dan putus asa. Seolah-oleh Malaysia akan kiamat pada hari esok, sebelum subuh.Maka mulalah kita nak menyalahkan semua pihak, daripada kerajaan hinggalah marahkan Pak Kassim si penjual durian dari Raub yang menjangkiti pembeli durian.Saya tidak mengatakan bahawa angka 1 juta ini sedikit atau “enteng” Tetapi saya cuba bersikap waras dan cuba untuk melihat angka ini jauh dari prasangka “kuantiti” semata.Bila kita melihat angka 1 juta ini dari perspektif kuantiti orang dijangkiti sahaja, maka pandangan kita telah senget. Pandangan senget ini boleh menyusahkan diri kita kembali. Yang salah, bukan angka tetapi perspektif.Sebagai contoh, adakah dengan angka 1 juta ni, bermakna 1 juta orang sedang nazak di katil-katil hospital ketika ini? Jawapannya tidak. Kita sedang memahami dan menilai situasi semasa berasaskan fakta yang ada dilapangan.Tuan-tuan yang baik hati. Jangan salah faham.Angka ini pada umumnya memang bertujuan untuk membantu kita untuk mengukur atau menilai sesuatu keadaan, namun seperti yang saya katakan, jika kita tidak meletakkan nilai dan ukuran itu pada perspektif yang betul, maka kita akan silap dan meracau di media-media sosial.Kita telah sedia maklum bahawa usaha menghadapi pandemik Covid-19 ini sangat kompleks. Dunia hari ini memang cukup kompleks sifatnya. Politik Malaysia hari ini juga kompleks. Begitu juga dengan isu memerangi keganasan global, ia juga amat kompleks keadaannya. Semua ini tidak boleh diurus semudah “menganjing” orang di media sosial.Benar, vaksin adalah salah satu jalan keluar dari peperangan menentang Covid-19 ini. Namun, ramai yang masih salah faham dan menganggap, jika vaksin adalah satu-satunya jalan keluar, maka semua yang telah divaksin, akan kebal dan bebas dari jangkitan Covid-19.Tetapi apabila berlaku kes-kes jangkitan kepada mereka yang telah divaksin, maka kita mula mempersoalkan keberkesanan sesuatu vaksin itu. Persoalan-persoalan ini membara di media-media sosial, ia kemudian bertukar menjadi sentimen kemarahan dan akhirnya, menjadi isu politik yang tak sudah sudah. Ini masalah perspektif.Penyelesaian kepada sesuatu kerumitan itu memerlukan satu proses dan proses itu pula selalunya panjang dan berlapis-lapis. Namun, sikap kita yang lebih senang untuk menolak memahami proses ini. Inilah sikap sebenar kita, kita sendiri yang mengambil mudah terhadap proses itu.Seperti yang telah diterangkan oleh ramai pakar bahawa vaksin-vaksin ini fungsinya adalah untuk meningkatkan antibodi seseorang terhadap virus didalam tubuh. Yang bermaksud, kita tetap akan menerima jangkitan pada bila-bila masa, namun badan kita mampu mengawal kesan jangkitan daripada virus itu kerana kesan dari kekuatan antibodi yang sudah terbina dari vaksin itu.Kebal disini bermaksud “tidak mudarat”, bukan kebal bermaksud tidak dijangkiti.Kembali kepada masalah persepktif mengenai angka 1 juta ini.Adakah dengan terus melapor setiap hari jumlah mereka yang dijangkiti ini masih praktikal dan relevan?Bagi saya, praktik ini sudah tidak relevan lagi kerana ia lebih banyak mendatangkan persoalan dan haru biru pada keyakinan masyarakat terhadap proses pemulihan yang sedang berjalan dan berlapis-lapis ini.Laporan hari ini seharusnya sudah masuk fasa baru iaitu fokus kepada laporan kes-kes jangkitan kategori 4 dan 5 iaitu kes-kes kritikal dan jumlah kematian dari kategori tersebut. Kerana kita tahu bahawa jika satu-satu laporan itu merakam angka 10 ribu, bukan 10 ribu orang itu dikategori 4 atau 5.Sebaliknya dari jumlah 10 ribu yang dijangkiti setiap hari ini, peratusan yang mendapat kesan jangkitan ringan (mild) ini sangat tinggi, malah yang tiada simptom juga tinggi. Tetapi fakta ini tidak sampai kepada rakyat kerana laporan harian ini meletakkan persepktif KKM hanya menumpukan pada jumlah (kuantiti) mereka yang dijangkiti.Jika kita masih terus dengan perspektif ini, ia akan melelahkan diri kita sendiri malah menjauhkan kita dari realiti dan harapan. Sedangkan realiti sekarang telah berubah. Keutamaan juga telah berubah.Apa keutamaan kita ketika ini? Keutamaan kita ialah memberi vaksin seramai dan sesegera mungkin, dan menumpukan rawatan kepada kumpulan yang kritikal.Menurut ramai pakar virologi, dalam dan luar negara, pandemik ini tidak lama lagi akan bertukar menjadi endemik. Virus yang telah bermutasi seperti varian delta ini sudah pun duduk didalam komuniti. Bermakna, virus ini akan kekal hidup bersama dengan kita buat selama-lamanya. Ia sama dengan denggi, influenza, sama dengan cacar dan lain-lain.Maka, realitinya telah berubah. Untuk berubah kita perlu mengubah perspektif kita. Berubah dari melawan virus Covid-19 kepada melawan virus kekeliruan.Mahdzir Ibrahim ialah seorang pelukis yang berada dalam labirin politik* Tulisan ini adalah pandangan peribadi penulis yang tidak semestinya mencerminkan pandangan MalaysiaNow


Serangan udara ragut berpuluh nyawa di Myanmar cetus kemarahan antarabangsa

Berpuluh-puluh penduduk di tengah Myanmar terbunuh dalam serangan udara semalam, menurut laporan media tempatan dan seorang saksi yang dihubungi AFP.
Pertubuhan Bangsa-Bangsa Bersatu (PBB) dan kuasa Barat mengecam serangan tersebut dan menuntut pihak yang terlibat bertanggungjawab.
Negara di Asia Tenggara itu berada dalam keadaan huru-hara dan ekonominya runtuh sejak tentera melakukan rampasan kuasa pada Februari 2021.
Ketua Hak Asasi Manusia PBB, Volker Turk berkata beliau "khuatir" dengan serangan udara itu yang turut mengorbankan pelajar sekolah, dengan badan global berkenaan menyeru mereka yang bertanggungjawab dibawa ke muka pengadilan.
Jumlah korban akibat serangan di perbandaran terpencil Kanbalu di wilayah Sagaing awal pagi semalam bagaimanapun belum dapat dikenal pasti.
Bagaimanapun, sekurang-kurangnya 50 dilaporkan meninggal dunia manakala berpuluh-puluh yang lain cedera oleh agensi berita BBC Burma, The Irrawaddy dan Radio Free Asia.
Menurut PBB beberapa orang awam terbunuh meskipun badan dunia itu tidak mengesahkan jumlah kematian, dengan kerajaan Turkiye menuduh tentera Myanmar sekali lagi tidak menghiraukan "kewajipan undang-undang... untuk melindungi orang awam dalam melakukan permusuhan".
Setiausaha Agung PBB Antonio Guterres "mengutuk sekeras-kerasnya serangan oleh Angkatan Bersenjata Myanmar hari ini”, menurut kenyataan dikeluarkan jurucakapnya Stephane Dujarric.
Tambah jurucakap itu, Guterres "mengulangi gesaan agar pasukan tentera negara itu segera menamatkan kempen keganasan terhadap penduduk Myanmar.
Washington berkata, negara berkenaan "amat bimbang" tentang serangan udara itu.
“Serangan ganas ini lebih menekankan sikap tidak menghiraukan rejim terhadap kehidupan manusia dan tanggungjawabnya terhadap krisis politik dan kemanusiaan yang teruk di Burma berikutan rampasan kuasa pada Februari 2021,” kata jurucakap Jabatan Negara Vedant Patel dalam satu kenyataan. Patel menggunakan nama lama bagi Myanmar.
"AS menyeru rejim Burma untuk menghentikan keganasan yang mengerikan itu, membenarkan akses kemanusiaan tanpa halangan, dan menghormati aspirasi demokrasi tulen dan inklusif rakyat Burma."


PH terima slogan ‘Keluarga Malaysia’ dalam kenyataan jarang berlaku bersama PM

Perdana Menteri Ismail Sabri Yaakob dalam sebuah kenyataan yang jarang berlaku menandatanganinya bersama tiga pemimpin tertinggi gabungan Pakatan Harapan (PH), berikrar untuk mencari titik persamaan dalam “mengurangkan suhu politik negara” seperti yang dinasihatkan Yang di-Pertuan Agong.Dalam kenyataan yang turut ditandangani Anwar Ibrahim, Lim Guan Eng dan Mohamad Sabu, mereka berkata kesemua bersetuju bagi memperkasa fungsi Parlimen Malaysia supaya lebih telus.“Kami juga bersetuju dan memahami peri pentingnya kebebasan badan kehakiman, reformasi institusi dan tatakelola kerajaan yang baik bagi memastikan keadaan yang leih kondusif untuk rakyat dan negara dalam konteks Keluarga Malaysia,” kata kenyataan itu menggunakan istilah yang digunakan Ismail dalam perutusan sulungnya sebagai perdana menteri Ahad lalu.Kenyataan bersama itu adalah susulan pertemuan antara Ismail dan tiga pemimpin utama PH di Pejabat Perdana Menteri hari ini yang dilihat selari dan mematuhi titah nasihat istana supaya kerajaan baru yang ditubuhkan perlu bekerjasama dengan pembangkang dalam melawan pandemik Covid-19.Dalam kenyataan yang sama, pemimpin-pemimpin politik itu berkata pertemuan tersebut tertumpu kepada agenda kepentingan rakyat dalam mencari titik persamaan yang terbaik bagi menangani krisis pandemik, menjaga nyawa dan keselamatan diri daripada ancaman wabak sekali gus membebaskan rakyat daripada masalah ekonomi berikutan kehilangan pekerjaan dan pendapatan.Terdahulu, ketika ditemui pemberita selepas pertemuan tersebut Anwar memberikan bayangan pembangkang tidak akan mengundi menentang Ismail dalam usul undi percaya yang akan dibentangkan di Dewan Rakyat.


Ku Nan, LHDN cuba selesai kes saman cukai pendapatan RM57.17 juta

Tengku Adnan Tengku Mansor dan Lembaga Hasil Dalam Negeri (LHDN) akan cuba untuk menyelesaikan kes saman berhubung cukai pendapatan berjumlah RM57.17 juta yang tidak dibayar bekas menteri Wilayah Persekutuan itu sejak 2012 sehingga 2017.Timbalan Peguam Cara Hasil yang mewakili LHDN, Dr Hazlina Hussain memaklumkan perkara itu di hadapan Hakim Mahkamah Tinggi Azimah Omar hari ini.“Ini adalah tawaran penyelesaian daripada defendan (Tengku Adnan). Oleh itu, kita kena teliti Yang Arif… Kedua-dua pihak berusaha untuk menyelesaikan kes.“Oleh kerana kes ini melibatkan isu yang kompleks, menyebabkan pihak-pihak terpaksa mengambil sedikit masa (untuk selesaikan kes),” katanya.Sepatutnya hari ini ditetapkan untuk mendengar permohonan LHDN bagi mendapatkan penghakiman terus terhadap Tengku Adnan yang lebih dikenali sebagai Ku Nan dan permohonannya untuk menggantung prosiding kes saman berkenaan.Penghakiman terus bermakna mahkamah memutuskan sesuatu kes melalui hujahan tanpa mendengar keterangan saksi pada perbicaraan.Sementara itu, peguam Tengku Adnan, Rosli Dahlan memohon penangguhan perbicaraan kerana mereka sedang dalam proses menyelesaikan saman tersebut.“Pihak-pihak terlibat mencapai penyelesaian mengenai kuantum tetapi cara penyelesaian masih belum diputuskan,” katanya sambil menambah perkara itu sedang dalam proses untuk diselesaikan.Namun, Hazlina memberitahu mahkamah kuantum belum diputuskan LHDN terutama mengenai jumlah penalti.Hakim menetapkan 23 September untuk mendengar permohonan penghakiman terus LHDN serta permohonan Tengku Adnan untuk menangguhkan prosiding.“Saya bagi dua minggu… jika tiada penyelesaian, saya harus meneruskan kes ini. Kes ini sudah cukup lama,” kata hakim.Kerajaan Malaysia melalui LHDN memfailkan saman itu pada 24 Julai tahun lepas, setelah mendakwa Tengku Adnan selaku defendan masih terhutang bagi cukai pendapatan untuk tahun taksiran 2012 sehingga tahun taksiran 2017 seperti yang dinyatakan melalui Notis Taksiran bertarikh 15 Mac 2019.LHDN, dalam tuntutannya, mendakwa sehingga kini ahli Parlimen Putrajaya itu masih gagal membayar amaun cukai pendapatan bersama kenaikan 10 peratus yang masih terhutang yang kesemuanya berjumlah RM57,167,069.35.Jumlah itu ialah RM64,444.38 (2012); RM6,614,861.59 (2013); RM8,887,576.69 (2014); RM9,198,523.67 (2015); RM5,520,818.05 (2016); dan RM26,880,844.97 (2017).Oleh itu, plaintif menuntut daripada defendan jumlah RM57,167,069.35, faedah atas jumlah RM57,167,069.35 pada kadar lima  peratus setahun dari tarikh penghakiman sehingga tarikh realisasi, kos dan lain-lain relif yang disifatkan sesuai oleh mahkamah.


500 penduduk dipindahkan akibat kebakaran di bandar terpencil Seoul

Kira-kira 500 penduduk dipindahkan akibat kebakaran di sebuah bandar terpencil di Seoul, kata pihak berkuasa bomba.
Kebakaran berlaku pada 6.27 pagi waktu tempatan di Kampung Guryong di selatan Seoul, yang menempatkan lebih 600 isi rumah.
Kira-kira 40 rumah musnah setakat ini, kata pegawai bomba, sambil menambah mereka menggerakkan 140 anggota bomba untuk memadamkan api.
Jurucakapnya Kim Eun-hye berkata Presiden Yoon Suk Yeol menggesa usaha habis-habisan untuk meminimumkan kerosakan dan menggerakkan semua anggota bomba dan peralatan yang ada.
Menteri Dalam Negeri Lee Sang-min juga mengarahkan pegawai untuk mencegah sebarang kerosakan sekunder dan melindungi penduduk lain di kawasan berhampiran.


Politik Sabah dalam karya Arena Wati

Dalam kalangan masyarakat di luar sastera, Sasterawan Negara Arena Wati kurang dikenali berbanding Usman Awang, A Samad Said dan Shahnon Ahmad.Arena Wati dilahirkan pada 30 Julai 1925 di Makasar, Indonesia dan meninggal dunia pada 25 Januari 2009.Beliau menerima anugerah Sasterawan Negara pada tahun 1988.Terdapat sehimpunan karya di bawah Trilogi Busa oleh sasterawan negara ini.Jilid pertama daripada trilogi ini berjudul Busa Hati, menyentuh kerencaman politik etnik di Sabah yang melibatkan Malaysia (atau kerajaan persekutuan secara menyeluruhnya).Ia bermula dengan kematian Kosiau, di mana segala susur keluarga yang berseliratan mulai mengambil tempat dan berjalan di atas tali waktu yang pendek.Ia memaparkan perebutan kuasa antara kelompok gabungan Pagan, Kristian dan Cina dengan kelompok Melayu Bajau Suluk dengan kecam perdananya terhadap politik wang.Jilid kedua pula yang berjudul Busa Sukma, merenung ke dalam kacau politik Sarawak.Malah disogokkan juga pertumpahan darah antara kaum Melayu dan Dayak.Terakhir adalah jilid ketiga, Busa Kalbu yang memperlihatkan perpecahan dua kumpulan dalam parti utama di Semenanjung Malaysia sehingga mencetuskan huru-hara di Kuala Lumpur.Rencana saya ini bagaimanapun hanya melihat novel Busa Hati.Novel ini mengisahkan resah sebuah keluarga besar selepas kematian kuasa matriarki iaitu Kosiau.Ekoran kematian itu, kita dihidangkan drama keluarga menerusi anak, cucu dan cicitnya.Terdapat banyak watak yang berseliratan dan saling berbaur.Namun demikian, plot utama yang menjadi teras Busa Hati memberi perhatian kepada Basirun, yang lahir di Sabah tetapi kemudian diterima menjadi rakyat Indonesia dengan pangkal Jeneral.Karya ini seterusnya memperlihatkan bagaimana Basirun mematahkan campur tangan asing di Sabah (tentera bawah tanah Jepun Red Guard), mewaraskan permusuhan politik ekoran panasnya pilihan raya negeri Sabah, dan menyarankan satu projek pembangunan di atas tanah milik keluarganya untuk penanaman kacang soya.Dalam sela dan celah plot itulah tampil isu-isu politik yang dimanipulasi oleh Arena Wati agar dapat menyatakan pandangan dan pendapat politik beliau.Salah satu wacana yang cuba diketengahkan oleh Arena Wati adalah persoalan rasuah dalam politik Sabah.Hamburan wang untuk rakyat ketika pilihan raya negeri tidak akan menjadi-jadi sekiranya pengundi atau rakyat sendiri memahami bahawa politik wang dan pembelian undi itu adalah salah dan merupakan satu rasuah.Namun demikian, seperti yang terlihat dalam amalan politik, rasuah yang diberikan kepada pengundi dianggap satu norma biasa.Hal ini ditunjukkan oleh Arena Wati dalam Busa Hati: Basirun tercengang. “Bukankah salah membahagi wang dalam kempen pilihan raya?”Bahrum ketawa mengejek: “Begitu undang-undang pilihan raya di atas kertas. Peraturan itu dibuat di Kuala Lumpur. Wang balak Yayasan Sabah untuk orang Sabah. Saham Amanah itu di Kuala Lumpur. Bukunya pun dari Kuala Lumpur. Tapi buku yang dibawa ke Sabah itu, diisi wang Sabah. Jadi wang Sabah kepada orang Sabah, melalui buku Saham Amanah, yang dibawa dari Kuala lumpur. Jangan salahkan Sabah, kalau orang Sabah terima wang Sabah”.Dalam salah satu bab Busa Hati, watak Zaitun seorang profesor dari semenanjung terkejut melihat ramainya pekerja parti dari semenanjung berada di Sabah.Zaitun menyedari kehadiran “unsur semenanjung” itu didanai oleh perbelanjaan besar dalam bentuk pendanaan pilihan raya yang tidak transparen.Dalam lubuk hati, Zaitun kian meriah gambaran wang kertas – lima puluh, seratus, lima ratus, seribu – daripada tangan pemujuk undi ke tangan pengundi.“Benarkah celoteh wanita semalam?” Zaitun ingat borak kaum wanita parti yang bocor mulut bahawa partinya akan menang sebab dukungan bulat dari Kuala Lumpur.“Tapi kami pun bayar mahal juga. Setiap orang dapat ganjaran. Ahli biasa lima ribu. Ahli jawatankuasa cawangan, sepuluh ribu. Ahli jawatankuasa bahagian, dua puluh ribu. Ahli jawatankuasa negeri tiga puluh ribu. Exco, lima puluh ribu. Timbalan Menteri lima puluh ribu. Menteri seratus ribu, pemimpin terbesar berjuta.”Zaitun mengerutkan mukanya menghitung dalam kepala, “Jika diambil purata dua puluh lima ribu seorang dikali dua ribu lima ratus, berapa?”Dia mengeluh: “Babi busuk! Enam puluh dua juta lima ratus ribu ringgit.”Manakala amalan lompat parti politik dalam kalangan segelintir politikus kerap berlaku.Ia merupakan satu bahagian dari korupsi yang mana berlakunya pengkhianatan terhadap mandat yang diberi rakyat dalam sistem demokrasi.Di dalam Busa Hati, Arena Wati menunjukkan bagaimana amalan “katak” dan lompat parti ini berakarkan rasuah: “Bagaimana akan dipercayai orang kalau mereka sendiri tidak percaya antara satu sama lain?” Soalan Gibong mengejutkan Basirun.“Dalam pilihan raya ini mereka pecah jadi empat – Kerbau, Gunung, Kongsi, dan Bebas.”Mata dia bergilir dari Bibah kepada Basirun.“Saya sudah terancam. Bila pilihan raya ini selesai, mereka akan pecat saya daripada jawatan pembantu ketua daerah. Boking pun akan dipecat daripada kedudukan Orang Tua-tua dan juri Mahkamah Anak Negeri.”“Siapa kata begitu?” Suara Bahrum tajam.“Libun dan Sadukong sudah sepakat begitu.”“Kedua-dua orang tua itu dalam Kongsi. Mereka akan kalah. Jangan bimbang”Gibong mengeluh. “Mereka akan segera melompat kepada yang menang.” Dia marah.“Sekarang mereka sudah kaya. Kaut daripada Kerbau. Bolot daripada Kongsi.”Dalam perenggan di atas, Arena Wati memperihalkan bagaimana jawatan-jawatan berpengaruh dalam masyarakat menjadi jajaan kuasa politik.Jika posisi kuasa yang menentukan seperti keadilan boleh dijual beli dan digalang ganti masyarakat pasti menjadi kucar-kacir.Dalam hal ini politik bukan lagi untuk tujuan murni berkhidmat buat masyarakat tetapi menjadi tawaran untuk meneruskan kuasa.Busa Hati menghidangkan bahagian yang kurang diketahui oleh pembaca Semenanjung iaitu perihal lanskap budaya dan politik Sabah yang begitu khas dan berbeza sekali.Sayang sekali novel beliau ini tidak dikenali orang.


Masih banyak perniagaan cuai jalankan pemeriksaan status Covid-19

Tindakan beberapa perniagaan yang cuai dalam menjalankan prosedur operasi standard (SOP) Covid-19 di premis-premis mereka telah membuka ruang kepada individu yang sedang menjalani kuarantin kendiri masuk ke premis sekali gus meningkatkan risiko penyebaran wabak.Tinjauan MalaysiaNow di beberapa premis perniagaan termasuk sebuah pasar raya besar di Seremban, Negeri Sembilan didapati tidak mematuhi SOP ditetapkan seperti melakukan pemeriksaan status aplikasi MySejahtera pengunjung sebelum membenarkan mereka masuk.Malahan di sekitar beberapa kedai serbaneka, stesen minyak dan pasaraya kecil di sekitar daerah ini, pengunjung hanya sekadar perlu melakukan imbasan kod dan pemeriksaan suhu, tetapi tidak perlu buktikan status MySejahtera mereka.Situasi yang sama dapat dilihat di sebuah pasar raya besar di Seremban 2 apabila pengawal keselamatan yang bertanggungjawab menjaga satu-satunya pintu masuk ke premis itu, tidak melakukan pemeriksaan terhadap pengunjung dan terus membiarkan mereka masuk.Ini sekali gus membuktikan tahap pemeriksaan yang tidak konsisten sekali gus menimbulkan tanda tanya mengenai tahap keselamatan pengunjung yang berisiko terdedah dengan ancaman Covid-19 ketika berkunjung di lokasi-lokasi seperti berikut.Bagaimanapun, tinjauan MalaysiaNow di kompleks beli-belah seperti Aeon Seremban 2 dan Palm Mall Seremban mendapati kemasukan ke premis itu dikawal ketat pengawal keselamatan.Pengunjung perlu membuktikan status aplikasi MySejahtera mereka adalah “risiko rendah dan tiada simptom” sebelum dibenarkan masuk ke kompleks beli-belah tersebut.Pada Ahad, Menteri Kesihatan Khairy Jamaluddin, meminta supaya pemeriksaan status MySejahtera di setiap premis terutama pasar raya diperketatkan bagi memastikan individu yang berada di bawah perintah pengawasan dan pemerhatian di rumah (HSO) tidak masuk ke premis berkenaan.Kenyataan Khairy itu dikeluarkan selepas kementerian kesihatan mengesan berlaku ketidakpatuhan terhadap HSO kerana masih ada individu didapati melakukan daftar masuk antaranya di pasar raya walaupun berada dalam tempoh kuarantin.Khairy berkata, dalam tempoh seminggu sahaja berlaku 523 daftar masuk MySejahtera ke premis membabitkan individu positif Covid-19 atau berisiko tinggi yang diarahkan untuk dikuarantin di rumah.Katanya, 18% daripada 523 daftar masuk itu berlaku di pasar raya.Bagaimanapun Exco Kesihatan, Kepenggunaan dan Alam Sekitar Negeri Sembilan S Veerapan bagaimanapun berkata pihaknya tidak menerima sebarang laporan mengenai pelanggaran HSO setakat ini.Beliau berkata, pihaknya sentiasa melakukan pemantauan untuk pastikan insiden seperti yang berlaku di Kedah tidak berlaku di Negeri Sembilan.“Di Negeri Sembilan, jika ada kes kuarantin, maka mereka akan dikuarantin di Pusat Kuarantin dan Rawatan Covid-19 (PKRC).“Kami juga mempunyai pusat untuk tempatkan individu yang masih menunggu keputusan selepas berlaku kontak rapat.“Jika negatif, mereka akan dibebaskan, tetapi jika positif, akan dihantar ke PKRC,” katanya kepada MalaysiaNow.


Takiyuddin tiada mandat berunding dengan BN, kata Muhyiddin

Muhyiddin Yassin hari ini menyanggah kenyataan seorang pemimpin kanan PAS berhubung kerjasama dengan Barisan Nasional, mengatakan Perikatan Nasional (PN) bertanding pilihan raya untuk menubuhkan kerajaan sendiri.
Menurut Muhyiddin sebagai pengerusi PN, beliau tidak pernah memberi mandat kepada Setiausaha Agung PAS Takiyuddin Hassan untuk berunding dengan BN.
"Tujuan PN bertanding dalam PRU15 adalah untuk membentuk kerajaan tanpa perlu bergabung dengan BN atau Pakatan Harapan (PH).
"Saya sebagai pengerusi PN tidak pernah memberi mandat kepada Takiyuddin Hassan untuk berunding dengan BN bagi tujuan membentuk kerajaan selepas PRU ke-15," katanya dalam sebuah kenyataan hari ini.
Takiyuddin sebelum ini berkata PN sedia membentuk kerajaan persekutuan dengan BN jika gagal memenangi kerusi mencukupi pada 19 November.
“Saya yakin kita dapat bentuk kerajaan persekutuan sama ada kita sendiri atau gabungan dengan pihak lain termasuk BN," katanya seperti dilaporkan media.
“Presiden PAS (Abdul Hadi Awang) ada menyebut sekiranya kita tidak boleh bergabung sebelum PRU15, mungkin selepas PRU kita boleh wujudkan hubungan itu."
Bagaimanapun, Takiyuddin berkata PN tidak akan sesekali membentuk gabungan bersama Pakatan Harapan (PH) untuk menguasai Putrajaya.
Sejak Oktober lalu, PAS menghentikan kerjasama dengan Umno selepas presidennya, Ahmad Zahid Hamidi memberikan syarat supaya kerjasama parti Islam itu dengan PN dihentikan.
Sebelum ini, kedua-dua parti itu bekerjasama selepas pemeteraian Muafakat Nasional dan turut bersama-sama menganggotai kerajaan campuran di bawah Muhyiddin dan Ismail Sabri Yaakob.
Bagaimanapun pada PRU15, PAS memutuskan untuk bersama PN selepas beberapa tindakan Umno yang tidak mengendahkan parti itu, terutamanya dengan membubarkan Parlimen sewaktu musim tengkujuh.


Hospital Klang sahkan 50 petugas dijangkiti Covid-19

Jabatan Kesihatan Negeri (JKN) Selangor menasihatkan orang ramai supaya tidak hadir ke Hospital Tengku Ampuan Rahimah (HTAR) di Klang kecuali mempunyai urusan penting.Ini susulan terdapat jangkitan Covid-19 melibatkan petugas kesihatan di hospital tersebut.JKN Selangor mengesahkan seramai 50 orang petugas kesihatan positif wabak berkenaan.Kini, mereka dilaporkan sedang menerima rawatan di Hospital Sungai Buloh.Pengarahnya JKN Selangor Dr Shaari Ngadiman berkata, peningkatan kes Severe Acute Respiratory Infections (Sari) yang mendapatkan rawatan di hospital berkenaan mengakibatkan kebarangkalian peningkatan kes Covid-19.Klang berada dalam “zon merah” jangkitan wabak berkenaan di bawah Perintah Kawalan Pergerakan Bersyarat (PKPB) sejak 9 Oktober lalu, susulan peningkatan kes harian di daerah berkenaan.Bagaimanapun, Shaari berkata hasil siasatan hospital dan JKN Selangor tidak dapat mengenalpasti punca jangkitan boleh berlaku terhadap 50 petugas kesihatan tersebut.Katanya, kesemua individu dalam senarai kontak sudah menjalani ujian swab dan diletakkan di bawah arahan Home Surveillance Order (HSO) atau inkubasi.“Pengurusan rawatan pesakit di HTAR masih diteruskan dan berada dalam keadaan terkawal,” katanya dalam kenyataan hari ini.Awal hari ini, media melaporkan terdapat penularan wabak Covid-19 di hospital tersebut apabila pesakit dan kakitangan hospital yang disahkan positif dipindahkan ke Hospital Sungai Buloh bagi rawatan lanjut.Dilaporkan juga, terdapat wakil kementerian kesihatan Malaysia (KKM) menghadiri taklimat berhubung kemungkinan berlaku penularan di hospital itu hari ini.Shaari dilaporkan mengesahkan upacara taklimat berkenaan dengan mengatakan beliau maklum bahawa jururawat disahkan positif ketiga mengendalikan pesakit positif Covid-19 di wad hospital.


Kes harian meningkat lepasi 4,700 jangkitan

4,744 kes baru Covid-19 direkodkan hari ini menjadikan jumlah keseluruhan sebanyak 2,836,159 kes.3,646 pesakit juga direkodkan sembuh, menjadikan jumlah keseluruhan pesakit sembuh sebanyak 2,766,254.Dalam pada itu, kes yang memerlukan rawatan di unit rawatan rapi (ICU) adalah sebanyak 129 kes di mana 110 daripadanya disahkan Covid-19.Sementara itu pesakit yang memerlukan bantuan pernafasan adalah sebanyak 72 kes di mana 48 adalah kes Covid-19.Dari 4,744 kes harian yang dilaporkan pada hari ini, 30 kes (0.6%) adalah daripada Kategori Tiga, Empat, dan Lima, dan 4,714 kes (99.4%) lagi adalah terdiri daripada Kategori Satu dan Dua.


PM mengadap Agong di Kuantan

Perdana Menteri Muhyidddin Yassin tiba di Istana Abdulaziz, Kuantan hari ini, bagi menghadap Yang di Pertuan Agong Sultan Abdullah Sultan Ahmad Shah.Kenderaan yang membawa beliau dilihat memasuki pagar Istana kira-kira pukul 4.40 petang tadi, diiringi pasukan keselamatan dan sejumlah kenderaan rasmi kerajaan Pahang.Turut kelihatan memasuki Istana Abdulaziz ialah kenderaan rasmi Panglima Angkatan Tentera Jeneral Affendi Buang.Pengamal media mula berkumpul di laluan masuk ke istana itu seawal 2.30 petang, selepas ura-ura perdana menteri akan menghadap Agong mula tersebar sejak tengah hari tadi.Muhyiddin terdahulu mempengerusikan mesyuarat khas Kabinet di Perdana Putra, Putrajaya pagi tadi, dipercayai bagi membincangkan isu-isu semasa.


Dari Kuala Klawang ke Kuala Kangsar

Pada bulan Mac 1969 ketika aku dapat tawaran untuk masuk ke Malay College Kuala Kangsar (MCKK).
Aku tidak tahu apa-apa pun tentang MCKK atau Kolej Melayu Kuala Kangsar.
Hanya, aku pernah terbaca Kuala Kangsar ini sama seperti Sri Menanti, pekan diraja untuk Perak.
Selain daripada itu sejarah MCKK aku tidak tahu.
Tidak ramai murid sekolah dari Jelebu yang tahu selepas tingkatan lima, rupa-rupanya ada   tingkatan enam.
Ketika mengambil peperiksaan MCE/SC tidak terlintas dalam kepala aku untuk menyambung ke tingkatan enam.
Aku tahu wujudnya universiti. Aku ada terbaca juga berita tentang Universiti Malaya di “Pantai Valley” atau Lembah Pantai di Kuala Lumpur dan Universiti Singapura.
Aku pernah dengar juga nama Ungku Aziz.
Malah nama-nama pelajar yang dapat ijazah dari Universiti Malaya pernah aku lihat disiarkan dalam Utusan Melayu.
Emak aku beritahu sepupu sebelah tok wan aku, Bang Embong Zainal kini belajar di universiti di London.
Tetapi aku tidak tahu cara nak masuk ke universiti ini wajib lulus tingkatan enam. Tingkatan enam ini perkara yang amat baru untuk aku.
Pada hemat aku sesudah tingkatan lima maka tamatlah zaman persekolahan.
Pengetahuan budak kampung pada tahun 1969, kalau hendak sambung belajar boleh masuk Institut Teknologi Mara (ITM), masuk Kolej Serdang, masuk maktab perguruan, jadi polis atau askar, ini sahaja yang aku tahu.
Bila aku dijemput untuk mendaftar menyambung belajar ke tingkatan enam, aku sendiri terperanjat.
Sesudah surat jemputan ke MCKK aku terima baru aku sedar bahawa di Negeri Sembilan hanya ada satu sekolah yang ada tingkatan enam, King George Ke Lima (KGV) di Seremban.
Dari apa yang aku difahamkan tingkatan enam di KGV pun tidak ramai pelajar.
“Hisham, you are going to MCKK. Kuala Kangsar is my town.”
Mister Gamma Khan, guru pengakap aku bersuara satu petang ketika kami berjumpa.
“There is a long pavement with tile roof in your school.”
Mister Gamma bercerita apa yang dia tahu tentang MCKK.
“Kuala Kangsar is small town but bigger than Kuala Klawang. You would like it there.”
Mister Gamma memberi aku semangat.
Aku memberi tahu Lee Keong yang aku akan ke Kuala Kangsar.
Lee Keong gembira kerana aku dapat menyambung belajar.
Lee Keong sendiri yang lulus MCE/SC mendapat gred dua tidak tahu apa nak buat.
Bila aku beritahu tentang Kuala Kangsar dia teringat yang kami pernah lalu di simpang jalan  ke Kuala Kangsar ketika kami “hitch hike” ke Taiping untuk singgah di rumah Mister Tay.
Satu petang aku berbasikal ke Kuala Klawang aku terserempak dengan Razak Nordin, rakan sekelas.
Dia juga lulus MCE/SC tetapi tidak cemerlang. Si Razak ini budak pekan.
Ayahnya pegawai di pejabat pegawai daerah. Justeru dia lebih arif dalam banyak perkara berbanding dari aku budak kampung.
“Wow Hisham, kau jadi budak MCKK.” Kenyataan dari Razak yang tidak faham maknanya.
Aku pergi ke Sin Chong Tukang Jahit untuk menempah dua pasang uniform sekolah dan juga sepasang baju Melayu putih.
Aku mengikut arahan apa  yang wajib aku bawa dari rumah, kelambu, kain cadar, sarung bantal termasuk satu kaki payung kertas.
Tentang hidup di asrama aku tidak risau.
Kehidupan di asrama bukan satu perkara yang baru untuk aku.
Kini aku hanya beralih asrama dari SMUJ ke MCKK. Dari Kuala Klawang ke Kuala Kangsar.
Ketika aku sibuk bersedia untuk ke Kuala Kangsar kempen politik semakin hangat.
Dari apa  yang aku difahamkan pilihan raya akan diadakan tidak lama lagi.
Tarikh belum diumum tetapi kempen sudah bermula.
Aku tidak lagi menyertai sepupu dan keluarga aku untuk membantu Aminuddin Manaf, bapak saudara aku untuk bertanding sekali lagi.
Hari Khamis, aku, emak dan abah turun ke pekan Kuala Klawang.
Lee Keong dan Verapan, anak muda India kenalan aku yang bekerja sebagai tambi di Sekolah Yuk Hua, Kuala Klawang ada menunggu aku di Stesen Bas Lim.
Aku masih ingat lagi petang itu Lee Keong dan Verapan mengucapkan selamat jalan kepada aku. Aku meninggalkan Kuala Klawang ke Kuala Kangsar.
Kami naik teksi menuju ke Seremban dan kemudian ke Kuala Lumpur.
Di Kuala Lumpur kami singgah bermalam di rumah kakak aku di Sungai Besi.
Suami kakak aku bertugas sebagai pegawai TUDM.
Esoknya Pakcik Jalal, pemilik Restoran Amjal, adik abah aku membawa kami ke Ipoh.
Di Tambun Ipoh kami bermalam di rumah kakak ngah, kakak sulung aku yang tinggal di Kem Askar Melayu Tambun.
Suami kakak aku pegawai pasukan renjer.
Ahad dari Ipoh kami menuju ke Kuala Kangsar. Mengikut sama ialah dua anak buah aku Norita dan Hazlan.
Kami menyeberang Sungai Perak sebelum masuk ke Kuala Kangsar.
Tidak susah untuk menemui bangunan MCKK. Kami melintas di hadapan sekolah dan terus masuk ke pekan. Kami mencari kedai makan untuk makan tengah hari.
Aku ingat lagi kami sekeluarga makan di warung Melayu di hadapan Sungai Perak.
Mata aku melayari pekan ini yang akan menjadi pekan aku tidak lama lagi.
Sesudah makan tengah hari kami mengarah ke sekolah.
Pakcik Jalal memberhentikan kereta betul-betul di hadapan jam besar sekolah.
Dari jauh mata aku melintasi padang yang luas, aku ternampak bangunan klasik lama.
Lalu aku ternampak “long pavement with tile roof” jalan menapak beratap genting yang dikesahkan oleh Mister Gamma Khan. Oh! ini rupanya MCKK.
Beg aku diturunkan. Emak aku memasukan duit ke dalam poket baju aku.
Kami bersalaman. Aku memeluk anak buah aku. Aku mengucap selamat jalan. Mereka mengucap salam tinggal.
“Belajar baik-baik.” Dari Pakcik Jalal.
“Rajin membaca.” Cikgu Zaleha beri nasihat.
Abah aku seperti biasa tidak banyak cakap.
Kereta  berwarna hijau Pakcik Jalal meluncur pulang ke Ipoh. Aku tercegat sendirian tidak tahu apa yang harus aku lakukan.
Aku heret beg aku ke arah bangunan. Dari tingkap kaca aku tahu bangunan yang aku tuju ialah bilik darjah.
Aku memandang ke arah padang yang maha luas.
Aku perhatikan bangunan klasik yang belum pernah aku lihat.
Bangunan yang tidak wujud di Kuala Klawang mahu pun di Seremban. Aku kagum melihat sekolah baru aku.
Sedang aku mengelamun tiba-tiba seorang anak muda datang. Rupa bentuknya  Melayu tapi kulitnya agak hitam. Dia memerhati ke arah beg aku.
“New student? Baru sampai?”  Dia membuka suara.
“Ya, Isham.” Aku menghulur tangan. Kami berjabat salam.
“Nama kawan Ghani, dari Batu Pahat.” Dia memperkenalkan diri.
“Dari Jelebu, Negeri Sembilan.. Form six apa? Arts ke Science?” Aku bertanya.
“Kawan Arts.” Ghani menjelaskan.
“Kita satu kelas.” Aku tersenyum gembira.
Ghani Osman ialah kawan pertama aku kenali di Kolej Melayu Kuala Kangsar. Kami sama-sama bersalaman di bawah jam besar.
“Apa nak buat? Register pukul berapa?” Ghani bertanya.
“Tak pasti, tapi aku nampak dah ada student. Depan tu hostel ke?” Aku bertanya.
“Kawan belum makan lagi, kawan sampai dengan bas dari Ipoh tadi...kawan dari rumah pak saudara kawan.” Ghani bercerita.
“Mari gi town, aku dah makan. Aku tahu kedai makan, beg kita letak mana?” Aku merelakan diri untuk menjadi pemandu pelancong.
“Aku rasa letak kat rumah sana tu. Aku nampak banyak beg.” Aku menjawab soalan aku sendiri.
Kami membawa masuk beg kami dan meletakan di bangunan jalan beratap genting.
Aku rasa selamat kerana awalnya aku ternampak beg terletak di sana.
Kemudian kami keluar dari pintu sekolah dan menapak ke pekan Kuala  Kangar. Kami berselisih dengan dua tiga kumpulan anak muda yang aku lihat ceria.
Aku rasa mereka pastilah murid MCKK yang pulang dari bercuti panjang.
Kami lalu depan masjid yang aku lihat indah terbuka. Kami menapak menurun bukit lalu depan tugu simpang tiga dan masuk ke dalam pekan.
Di hadapan kami bazar. Kami menapak terus mengarah ke  kedai-kedai makan depan yang tadinya aku sampai.
Sambil berjalan kami bersembang. Aku merasa agak pelik kerana si Ghani ini membahasakan dirinya “kawan”. Bukan aku atau saya.
Aku dari Jelebu belum pernah mendengar perkataan kawan sebagai ganti kepada aku atau saya.
Di Negeri Sembilan ada perkataan “den” dan “doyan” untuk aku atau saya.
Ini loghat “nogori” yang amat pekat.
Di Jelebu ada yang menggunakannya tetapi tidak meluas seperti di Kuala Pilah atau Rembau.
Ghani makan aku hanya minum teh.
Perkenalan pertama biasanya agak susah juga. Tidak tahu apa yang nak dibualkan.
Tidak tahu babak apa yang menarik. Tidak tahu yang mana wajib diceritakan dan yang mana wajib terus disimpan.
Aku juga tidak tahu apa yang perlu aku tanya.
Di saat ini aku bergantung pada rasa hati.
Rasa hati aku menyatakan bahawa sosok bernama Ghani Osman yang sedang makan di depan aku ini sosok baik.
Jatuh menjadi sosok baik kerana sosok yang pertama menyapa aku di wilayah yang begitu asing untuk aku. Di wilayah yang aku tidak kenal sesiapa pun.
“Seringgit tujuh kupang, semua.” Tuan empunya kedai mengira..
“Berapa? Berapa harga?” Ghani menyoal kembali.
“Seringgit tujuh kupang.” Tuan kedai mengulang.
“Seringgit tujuh puluh sen.” Aku menerangkan kepada Ghani.
“Sini tak pakai sen, pakai kupang.”
Aku berlagak seperti pemandu pelancong yang bijak.
Perkataan kupang ini pun aku dengar ketika kali pertama hitch hiking dengan Lee Keong ke Taiping.
Sesudah makan kami merayau ke dalam pekan.
Kemudian Ghani ingin menggunakan tandas.
Ha! Satu masalah dalam pekan yang kami baru sampai kami tidak tahu hulu hilir.
Akhirnya kami bertanya.
“Kome masuk sane, nanti kome nampak.” Abang Kuala Kangsar dengan loghat Perak pekat.
Kami terjumpa tandas awam tidak jauh dari tempat makan.
Kemudian kami menapak pulang ke sekolah.
Ketika ini semakin ramai pelajar membawa beg menuju ke bilik masing-masing. Pulang dari bercuti atau mungkin seperti kami, pelajar baru masuk.
Kami hanya mengekor. Kami tak tahu arah mana.
Sampai ke dormitori kami tercegat berdiri.
“Woit budak baru, new student. Hang naik atas.”
Suara dari seorang yang kami tidak kenali tetapi arahan yang membantu.
Kami naik tangga dengan beg.
Kami ikut pelajar yang bersuara masuk ke dorm.
Aku lihat ramai pelajar, pasti yang “senior”. Ada yang duduk di atas katil bersembang, ada    yang terbaring.
Aku nampak mereka ceria gembira penuh “confidence” tidak cuak dan takut seperti aku.
Takut kerana tidak tahu apa yang akan berlaku seterusnya.
“Hangpa budak baru masuk dorm twenty, down under.”
Suara kuat terdengar. Aku tidak tahu suara siapa.
Ghani dan aku ikut arahan dan masuk ke dorm di bawah. Dalam dorm ini sudah ramai pelajar.
Tiba-tiba Ghani ketawa dia terjumpa kawan sekelas dari sekolah yang sama, High  School Batu Pahat.
“Hisham, ini Rashid.” Kami bersalaman.
“Ambil katil, pasang kelambu. Sebelah sini semua yang baru masuk.”
Rashid yang dah sampai lebih awal sudah tahu apa yang perlu dibuat.
Aku mengambil katil tepi tingkap.
Jarak satu dari bilik kecil. Ghani di katil hadapan aku di sebelah katil Rashid.
Aku menyediakan tempat tidur.
Bantal dan tilam ada disediakan.
Kain cadar sarung bantal dan kelambu aku bawa dari rumah.
Malam ini untuk pertama kalinya aku akan tidur dalam “dorm twenty” dengan kawan-kawan yang belum pernah aku kenali.


Cukai vape boleh dilaksanakan selepas KKM teliti isu perundangan, kata timbalan menteri kewangan

Pencukaian ke atas produk vape boleh dilaksanakan selepas Kementerian Kesihatan (KKM) selesai meneliti isu perundangan berkaitan bahan tersebut, kata Timbalan Menteri Kewangan Steven Sim Chee Keong.
“KKM sedang meneliti perundangan tersebut dan mungkin ada pengumuman dalam bajet (Belanjawan 2023).
“Jika perundangan tersebut diluluskan, saya menjemput sokongan di sebelah sana (pembangkang) kalau diluluskan, mungkin vape boleh dicukaikan,” katanya pada sesi soal jawab di Dewan Rakyat hari ini.
Beliau menjawab soalan tambahan Wan Saifulruddin Wan Jan (PN-Tasek Gelugor) yang ingin tahu sama ada kerajaan bercadang untuk mengenakan cukai vape bagi menambah sumber pendapatan negara.
Menjawab soalan asal Wan Saifulruddin mengenai anggaran kerugian hasil cukai akibat penyeludupan produk tembakau rokok dan produk beralkohol, Sim berkata berdasarkan pengiraan rampasan, kerugian dianggarkan RM353 juta pada 2021 dan RM364 juta (2022).
“Namun mengikut perkiraan industri dan melalui laporan-laporan yang telah dikemukakan kepada kerajaan, sudah tentu lebih besar lagi dan berkemungkinan mencecah sehingga RM5 bilion setahun.
Beliau berkata kerajaan komited dalam mempertingkatkan lagi usaha membanteras penyeludupan rokok dan minuman keras bagi mengekang ketirisan hasil dan menyelesai atau menumpaskan sindiket-sindiket jenayah tersebut.
Menurutnya, pelbagai kaedah kawalan dan penguatkuasaan telah dilaksanakan bagi menangani isu tersebut antaranya mengehadkan aktiviti transhipment (pemindahan kapal) rokok kepada pelabuhan tertentu sahaja, membenarkan penggunaan kontena yang berstandard ISO sahaja dan melarang penggunaan bot-bot kecil termasuk bot jenis kumpit.


Kempen pengeluaran wang KWSP Najib sebabkan pencarum bekerja lebih lama, kata ahli ekonomi

Ahli ekonomi menyelar kempen bekas perdana menteri, Najib Razak supaya kerajaan membenarkan pengeluaran wang Kumpulan Wang Simpanan Pekerja (KWSP) bagi membantu mangsa banjir, mengatakan antara lain pencarum mungkin terpaksa bekerja lebih lama dari tempoh persaraan.Ahmed Razman Abdul Latiff dari Universiti Putra Malaysia berkata, berdasarkan angka KWSP, seramai 6.1 juta atau 50% ahli berumur kurang 55 tahun mempunyai simpanan kurang RM10,000 apabila bersara.“Jika ahli mengeluarkan wang sebanyak RM21,000 melalui i-Lestari (RM6,000), i-Sinar (RM10,000) dan i-Citra (RM5,000), mereka terpaksa bekerja empat hingga lima tahun lebih lama dari umur persaraan untuk menampung kembali wang yang dikeluarkan sebelum ini,” katanya kepada MalaysiaNow.“Oleh itu, isu pencarum KWSP tidak mempunyai wang yang cukup untuk persaraan adalah amat serius dan ia akan menjadi lebih teruk setiap tahun apabila ramai ahli KWSP akan mula bersara.”Beliau merujuk kepada program-program pengeluaran wang yang diperkenalkan sejak dua tahun kebelakangan ini berikutan penularan pandemik Covid-19 yang menyaksikan ramai tenaga kerja dibuang kerja atau kehilangan pendapatan.Menurut rekod, sebanyak RM101 billion dikeluarkan oleh ahlinya melalui i-Lestari, i-Citra dan i-Sinar.Dalam satu kenyataan, KWSP memberi amaran rata-rata pencarum tidak mempunyai simpanan yang cukup bagi menghadapi usia tua.Menteri Kewangan Tengku Zafrul Aziz baru-baru ini pula menyatakan pengeluaran KWSP bukanlah jalan penyelesaian kepada masalah yang dihadapi rakyat.Katanya, pengeluaran itu bakal membebankan generasi masa depan.Penganalisis ekonomi, Muhammed Abdul Khalid berkata, situasi tersebut sudahpun dijangka memandangkan sebelum ini sudah ada pakar-pakar ekonomi yang memberikan amaran untuk tidak mengeluarkan wang daripada KWSP untuk menangani kesan Covid-19.“Jangan benarkan pengeluaran duit simpanan hari tua milik rakyat untuk membantu mereka yang terkesan dengan krisis.“Ini bukan penyelesaian. Ini menambahkan masalah di masa hadapan,” katanya kepada MalaysiaNow dan menyelar gesaan Najib itu sebagai “jadong”, memetik ungkapan pemikir Syed Hussein Alatas yang bermaksud jahat, bodoh dan sombong.Pencarum sukar dihari tuaMuhammed memberi amaran usaha sukar dihadapi KWSP dan pencarum untuk menaikkan semula jumlah simpanan mereka kelak.“Polisi tidak bertanggungjawab ini mengakibatkan implikasi negatif jangka masa panjang.”Katanya, data KWSP menunjukkan satu daripada dua orang Melayu mempunyai simpanan yang amat sedikit, dan akan berada di bawah paras kemiskinan apabila bersara kelak.“Yang miskin kelak adalah orang Melayu rakyat marhaen, bukannya pemimpin atasan yang berfikiran sempit.”Muhammed berkata, bantuan yang diperlukan haruslah datang dari kerajaan, dan menyelar dakwaan tidak cukup wang untuk memberi bantuan kepada mereka yang terkesan akibat Covid-19.Bagi penganalisis ekonomi dari Universiti Sunway, Yeah Kim Leng, wang simpanan persaraan dan simpanan untuk kecemasan perlu dibezakan.“Keadaan bertambah buruk apabila ramai tiada simpanan untuk kegunaan kecemasan.“Sepatutnya, dalam keadaan kecemasan seperti sekarang (banjir), kerajaan yang patut tangani seperti beri duit bantuan atau soft loan (pinjaman tanpa faedah) supaya wang persaraan tidak terjejas dan rakyat tidak akan berdepan krisis kewangan apabila bersara,” katanya kepada MalaysiaNow.Perdana Menteri Ismail Sabri Yaakob dalam amanat tahun baru turut mengumumkan bantuan tambahan kepada mangsa-mangsa banjir.Mereka boleh menerima sehingga RM61,000 jumlah bantuan mengikut keadaan.Mengulas mengenai bantuan itu, Ketua Ahli Ekonomi Bank Islam Malaysia Afzanizam Abdul Rashid berkata pinjaman tanpa faedah yang diperkenalkan boleh meringankan beban mangsa banjir selain bantuan tunai yang lain.“Selain kerajaan memfokuskan bantuan kewangan sahaja, pertingkatkan lagi usaha lain seperti kumpulkan mekanik-mekanik sukarela ini dan pusatkan usaha mereka (centralize their effort).“Selain itu, kerajaan boleh bekerjasama dengan NGO untuk memberikan pertolongan secara terperinci, utamakan bantuan asas yang lebih bermakna,” katanya kepada MalaysiaNow.Katanya, kerajaan tidak mempunyai masalah untuk meningkatkan perbelanjaan memandangkan mereka mempunyai ruang fiskal membantu rakyat.


Malaysia antara negara runding untuk dapatkan pil rawatan Covid-19 keluaran Merck

Kerajaan Thailand sedang berbincang dengan pengilang ubat Amerika Syarikat Merck & Co untuk membeli 200,000 dos pil eksperimen syarikat itu bagi membantu rawatan Covid-19, kata seorang pihak berkuasa Thailand pada Isnin.Banyak negara Asia berusaha untuk mendapatkan bekalan rawatan berpotensi itu lebih awal setelah mereka ketinggalan daripada negara-negara Barat dalam program vaksinasi Covid-19, yang terganggu akibat kekurangan bekalan.Korea Selatan, Taiwan dan Malaysia mengatakan mereka sedang melakukan perbincangan untuk membeli ubatan keluaran Merck tersebut yang dikatakan berpotensi merawat Covid-19, sementara Filipina, yang kini menjalankan rawatan percubaan bagi pil tersebut berkata kajian domestiknya akan dapat membuka akses bagi rawatan jangkitan wabak tersebut.Bagaimanapun, kesemua negara tersebut enggan memberikan butiran mengenai rundingan pembeliannya.Ketua Pengarah Jabatan Perkhidmatan Perubatan (DMS) Somsak Akksilp berkata Thailand kini sedang membuat perjanjian pembelian ubat antivirus yang dikenal sebagai molnupiravir.Pil molnupiravir yang diformulasi bagi memperkenalkan beberapa kesalahan dalam kod genetik virus tersebut akan menjadi rawatan secara oral bagi Covid-19.Ujian klinikal awal menunjukkan ia dapat mengurangkan sekitar 50% kebarangkalian untuk dimasukkan ke hospital atau kematian bagi pesakit yang berisiko menderita sakit tenat akibat Covid-19.“Kami sekarang sedang mempersiapkan perjanjian pembelian dengan Merck yang diharapkan akan dapat selesai pada minggu ini… Kami telah memesan 200,000 sebelumnya,” kata Somsak.Beliau berkata tempahan pil tersebut akan tiba seawal Disember, walaupun perjanjian itu tertakluk kepada kelulusan dari Pentadbiran Makanan dan Ubat-ubatan (FDA) dan badan kesihatan Thailand.Percubaan Reuters untuk menghubungi wakil Merck di Thailand masih tidak gagal.Syarikat AS itu berkata pihaknya menjangka akan menghasilkan 10 juta dos rawatan pada akhir 2021. Syarikat ini mempunyai kontrak kerajaan AS untuk membekalkan 1.7 juta dos rawatan molnupiravir dengan harga AS$700 bagi setiap kursus.Di Filipina, Setiausaha Kesihatan Maria Rosario Vergeire berkata pada Isnin bahawa, “Kami berpendapat kami akan dapat lebih banyak akses kepada ubat ini kerana kami ada ujian klinikal bersama (Merck) di sini.”


5,000 penjawat awam lantikan kontrak di Selangor diserap ke jawatan tetap, kata MB

Sebanyak 5,000 daripada 7,000 penjawat awam lantikan kontrak kerajaan Selangor diserap ke jawatan tetap setakat ini, kata Menteri Besar Amirudin Shari.
Amirudin berkata jumlah itu menunjukkan kadar penyerapan ke jawatan tetap adalah tinggi bertepatan saranan Suruhanjaya Perkhidmatan Negeri Selangor (SPN).
“Kebanyakan diserap adalah individu berpengalaman daripada pelbagai jawatan antaranya Pegawai Tadbir Diplomatik yang sebahagian besarnya diserap oleh perjawatan peringkat persekutuan,” katanya ketika ditemui selepas merasmikan Karnival Kerjaya Mega Selangor 2023 di Shah Alam semalam.
Amirudin berkata, beliau turut dimaklumkan bahawa Jabatan Perkhidmatan Awam (JPA) sudah tidak melaksanakan praktis pekeliling Dasar Pelantikan Tetap Penjawat Awam Bertaraf Kontrak namun pekeliling tersebut tidak dibatalkan.
Katanya, pelantikan tetap menerusi pekeliling tersebut juga sudah tidak menjadi amalan di kebanyakan negeri.
“Saya ingat, mungkin ada salah faham bila kita batalkan pekeliling, ia jadi isu. Negeri lain tidak batal pekeliling dan tidak melaksanakan pun. Itu maklum balas awal, biar saya dapatkan (maklumat lanjut) daripada JPA,” katanya.
Pada 13 Jun lepas, Amirudin berkata kerajaan negeri akan menyemak semula keputusan pembatalan dasar pelantikan tetap penjawat awam bertaraf kontrak yang telah berkhidmat lebih 15 tahun dan dibawa ke Majlis Mesyuarat Kerajaan Negeri (MMKN) Jumaat lepas untuk dibincangkan, dan keputusannya akan dimaklumkan oleh pihak Setiausaha Kerajaan Negeri.
Sebelum ini, Kongres Kesatuan Pekerja-Pekerja di Dalam Perkhidmatan Awam Malaysia (Cuepacs) dalam kenyataan turut meluahkan rasa kesal dengan keputusan kerajaan Selangor yang disifatkan sebagai drastik dan seakan-akan tidak menghargai sumbangan kakitangan kontrak dalam kerajaan.


82.7% remaja, 95.8% dewasa lengkap divaksinasi

Sebanyak 2,603,148 individu atau 82.7% daripada populasi remaja di negara ini lengkap menerima suntikan vaksin COVID-19, setakat 11.59 malam tadi.Berdasarkan data kementerian kesihatan menerusi laman CovidNow, sebanyak 2,760,656 individu atau 87.7% bagi golongan itu menerima sekurang-kurangnya satu dos vaksin.Bagi populasi dewasa pula, 22,425,264 individu atau 95.8% telah lengkap vaksinasi manakala 98% atau 22,936,203 individu menerima sekurang-kurangnya satu dos vaksin Covid-19.Sebanyak 135,631 dos vaksin diberikan semalam melibatkan 10,473 suntikan dos lengkap, 5,233 menerima dos pertama dan 119,925 mendapat suntikan dos penggalak.Perkembangan itu menjadikan jumlah kumulatif pemberian vaksin bagi Program Imunisasi Covid-19 Kebangsaan (PICK) kini meningkat kepada 52,232,576.


Kesan dasar pendidikan yang sering berubah

Dasar pendidikan yang kerap berubah mengikut pertukaran kepimpinan di peringkat nasional dan kementerian menjadikan murid, ibu bapa dan guru mangsa kepada keadaan itu apabila jutaan murid yang terlibat berisiko untuk ketinggalan berbanding negara serantau.
Sebelum ini, ramai yang telah menzahirkan kebimbangan murid-murid akan menjadi “tikus makmal” dengan dasar-dasar yang berubah.
Sebagai contoh, kerajaan pernah memperkenalkan Pengajaran dan Pembelajaran Sains dan Matematik Dalam Bahasa Inggeris (PPSMI) pada zaman pentadbiran pertama Dr Mahathir Mohamad suatu ketika dahulu dan kemudian dimansuhkan.
PPSMI kemudian pernah dicadangkan untuk dilaksanakan semula oleh Mahathir dalam kempennya untuk menawan semula Putrajaya pada 2018.
Kementerian Pendidikan juga pernah mencadangkan pemansuhan Ujian Pencapaian Sekolah Rendah (UPSR) pada 2016, ketika zaman Barisan Nasional (BN).
Ia akhirnya dimansuhkan pada 2021 di bawah pentadbiran Perikatan Nasional (PN).
Umno juga pernah mencadangkan agar sekolah aliran Inggeris diperkenalkan dalam sistem pendidikan kebangsaan.
Pakar pendidikan daripada Universiti Kebangsaan Malaysia (UKM) Anuar Ahmad berkata, kepimpinan perlu mempunyai sikap menghormati dasar-dasar yang dilaksanakan kepimpinan terdahulu.
"Pihak-pihak yang dilantik perlu mempunyai kesedaran yang tinggi mengenai pentingnya melaksanakan dasar yang diadakan pemimpin sebelum mereka.
“Ini penting kerana kita tak mahu dasar yang sedang dalam perlaksanaan dipinggirkan," katanya kepada MalaysiaNow.
Menurut beliau, ia penting walaupun kepimpinan terdahulu terdiri daripada seteru politik mereka.
"Siapa yang melaksanakan dasar tidak penting, tetapi implikasi dasar kepada pembangunan dan anak-anak kita," katanya.
Disebabkan perubahan dasar yang memeningkan pelajar, ibu bapa dan guru, ada pihak yang mencadangkan penubuhan suruhanjaya diraja untuk pendidikan.
Ia bagi mengelakkan campur tangan politik dan kegilaan menukar dasar.
Di sesetengah negara maju juga, dasar pendidikan di sekolah dilaksanakan mengikut daerah masing-masing dan tidak terlalu berpusat.
Namun bagi bekas pengerusi Pusat Kajian Kepimpinan dan Polisi Pendidikan UKM Azlin Norhaini Mansor, pendidikan di Malaysia sememangnya memerlukan perubahan.
"Dunia sentiasa berubah. Sebenarnya Malaysia lambat melaksanakan perubahan dan tidak ikut peredaran," tambahnya.
Menurut Azlin, kebijaksanaan kepimpinan amat diperlukan sekiranya sebarang perubahan dasar dibuat.
Katanya, tiada jaminan keputusan suruhanjaya diraja pendidikan tidak ditolak oleh menteri pendidikan.
Selain UPSR, Pentaksiran Tingkatan 3 (PT3) juga dimansuhkan dan diganti oleh Pentaksiran Berasaskan Bilik Darjah (PBD).
Azlin berkata, beliau mahu melihat UPSR dan PT3 dilaksanakan secara hibrid bersama PBD.
Dalam pada itu, Anuar berkata, dasar yang ingin diperkenalkan harus berdasarkan kajian dan data yang komprehensif.
Katanya, tiada data meyakinkan yang mendasari keputusan kerajaan memansuhkan UPSR dan PT3 sebelum ini.
"Apabila seorang menteri mengatakan dia ingin membuat dasar baru, dia dikatakan menteri yang bagus.
“Ini satu keadaan yang tidak boleh dipersetujui," katanya.
Contoh lain katanya ialah Sekolahku Sejahtera, satu dasar yang diperkenalkan awal tahun lalu.
"Tiada kajian dan tiada apa-apa usaha yang meyakinkan rakyat. Apa yang berlaku, program itu dilaksanakan tetapi tiada implikasi terhadap pembangunan.
"Guru-guru disibukkan dengan program Sekolahku Sejahtera dan mereka banyak membuang masa untuk perkara seperti itu," jelasnya.
Anuar berkata suruhanjaya itu, jika ditubuhkan, mungkin akan terpaksa akur kepada kepimpinan politik yang mentadbir.


Sorry.


SPRM tahan pembantu menteri sumber manusia berhubung siasatan rasuah RM97 juta

Suruhanjaya Pencegahan Rasuah Malaysia (SPRM) menahan pegawai kanan kepada Menteri Sumber Manusia V Sivakumar berhubung siasatan kes rasuah melibatkan agensi pengambilan pekerja asing.
MalaysiaNow difahamkan bahawa agensi antirasuah itu sedang melakukan siasatan berhubung kes rasuah berjumlah RM97 juta.
Ketua Pesuruhjaya SPRM Azam Baki, yang mengesahkan penahanan itu berkata, beberapa lagi individu turut ditahan bagi membantu siasatan.
Siasatan tertumpu pada mereka yang terlibat dalam menubuhkan agensi pengambilan pekerja bagi mendapatkan kelulusan daripada kementerian meskipun terdapat konflik kepentingan.
Pegawai SPRM dikatakan telah menyerbu bangunan Kementerian Sumber Manusia pagi ini, dengan serbuan tertumpu kepada individu dalam kementerian tersebut dan juga agensi berkaitannya.
Sementara itu, sumber berkata, dua individu ditahan termasuk seorang ejen pengambilan pekerja.
Kedua-duanya direman selama enam hari.


MB Terengganu jalani kuarantin wajib Covid-19

Menteri Besar Terengganu Ahmad Samsuri Mokhtar dikehendaki menjalani kuarantin wajib selama 14 hari kerana mempunyai kontak dengan dua individu yang positif Covid-19.Setiausaha Politiknya Muhyidin Abdul Rashid berkata kuarantin wajib itu adalah seperti yang diarahkan pihak Jabatan Kesihatan Negeri Terengganu yang turut berusaha mengenal pasti, menghubungi dan menjalankan ujian Covid-19 terhadap semua yang berkait dengan kontak berkenaan.“Untuk makluman, YAB menteri besar juga sudah menjalani ujian Reverse-Transcription Polymerase Chain Reaction (rRT-PCR) Covid-19 dan disahkan negatif, namun perlu menjalani satu lagi ujian pada hari ke-13 nanti,” katanya dalam kenyataan hari ini.Sehubungan itu katanya semua program dan aktiviti melibatkan Ahmad Samsuri terpaksa ditangguhkan sehingga beliau selesai menjalani kuarantin wajib itu.“Walaupun begitu, YAB menteri besar akan mempengerusikan Mesyuarat Majlis Mesyuarat Kerajaan Negeri pada 30 September ini secara video dalam talian,” katanya.


Ajar buat duit, atau buat duit dengan seminar?

Kira-kira 10 tahun dahulu, Azizul Azli Ahmad mengikuti seorang rakan untuk menyertai satu seminar bisnes di Ipoh anjuran seorang guru pemasaran.Ketika itu, dia sedang menyambung pengajian dalam peringkat doktor falsafah.Seminar selama sehari itu percuma.Namun separuh hari kelas itu, guru tersebut hanya menampilkan testimoni daripada anak-anak muridnya yang sudah berjaya.“Hujung kelas, dia buka seminar berbayar untuk mereka yang berminat hendak belajar pemasaran,” katanya kepada MalaysiaNow.Azizul berkata, apa yang diajar guru itu dan kisah-kisah yang dijaja dalam seminar-seminar mereka sebenarnya boleh didapati dalam buku-buku motivasi dan kewangan terkenal.“Orang kita sebenarnya malas membaca, sebab itu sanggup bayar beribu ringgit.“Padahal kalau baca buku, berapa puluh ringgit sahaja habis,” katanya.Kebelakangan ini, imej kultus seakan-akan terbina dalam kalangan peserta sehingga menjadi taksub dengan idola.Jumlah guru atau “sifu jadian” ini pula semakin meningkat naik apatah lagi dengan kehadiran media sosial.“Prosedur operasi standard (SOP)” kelihatan seragam di seminar-seminar anjuran mereka.Peserta akan dihiburkan dengan acara menyanyi di seminar, sebelum para sifu menjaja anak-anak murid mereka yang sudah berjaya sebagai “testimoni”.Seminar yang kadang-kadang dianjurkan secara percuma atau pada harga diskaun akan diteruskan dengan ilmu asas sebelum mereka menawarkan “upselling” kelas dengan pakej yang mahal.Pada peringkat ini ramai peserta terperangkap dengan persona sifu itu.“Saya tak tahu sejak bila ada budaya ‘upselling’. Kesian mereka yang betul-betul datang untuk dapatkan ilmu bisnes, ada yang sanggup ‘swipe’ kad kredit untuk bayar yuran,” menurut Azizul yang kini mengajar di sebuah universiti tempatan.‘PHD palsu’, pengunaan mediaTaktik licik untuk membangunkan kredibiliti juga termasuk mendapatkan doktor falsafah yang diragui atau palsu, selain menjemput ahli politik dan menteri ke majlis-majlis anjuran mereka.Muka guru-guru ini juga tidak lekang dalam media cetak atau di papan iklan di beberapa lebuh raya utama di negara.Seorang peniaga yang mengusahakan perniagaan food truck, Suhaila Mahmud berkata, dia terdetik untuk menyertai seminar usahawan percuma selepas menonton iklan dalam televisyen.“Seminar percuma ini hanya separuh hari dan lebih kepada untuk memberi motivasi.“Semasa dalam seminar, baru dia pujuk sertai seminar berbayar antara RM999 hingga RM3,999,” katanya kepada MalaysiaNow.Katanya, seminar boleh dianggap memberi semangat dan idea untuk mengembangkan perniagaan.Sehingga satu tahap, dia mampu membuka kedai dan menjadi pembekal makanan dan minuman.Teruja dengan pertumbuhan bisnesnya, Suhaila mula menyertai seminar berbayar sebagai ahli yang mencecah RM60,000.Bayaran dibuat secara tahunan atau bulanan.Yuran keahlian sahaja mencecah RM15,000.“Pada awalnya, seminar ini membantu tetapi lama kelamaan ramai orang yang sertai jadi mentor sukar berikan tumpuan.“Saya mula rasa terkilan apabila mentor banyak tumpukan kepada usahawan yang sebenarnya sudah berjaya atau sekurang-kurangnya sudah ada perniagaan yang besar tapi tak pandai nak urus,” tambahnya.Saham, forexBukan sahaja bidang pemasaran, kegilaan menjual kelas ini turut merebak ke kelas saham dan pertukaran mata wang (forex).Mengambil kesempatan atas sifat masyarakat yang ingin tahu dan mahu mengubah hidup, guru dan “sifu jadian” ini pandai menyusun strategi serta memposisikan diri mereka seakan selebriti.Sekurang-kurang dua guru saham melibatkan diri dalam menghasilkan muzik video bersama selebriti dalam usaha melonjakkan visibiliti mereka dalam kalangan pelabur saham runcit.Sifu saham tumbuh seperti cendawan selepas hujan pada 2020, ketika tempoh perintah kawalan pergerakan (PKP) yang menyaksikan bilangan pelabur runcit meningkat.Jumlah dagangan Bursa mencecah ke tahap paling tinggi dalam sejarah dengan 15.62 bilion saham didagangkan pada 4 Ogos 2020.Ahmad Aliff A S Ahmad Shariffuddin, pengasas bersama SCRUT dan INTEREPO, sebuah syarikat penyedia perkhidmatan pangkalan data dalam talian berkata, sifu-sifu menggunakan taktik iklan yang “misleading”beserta penulisan yang menarik, jualan e-buku yang memberi harapan kepada masyarakat untuk melabur saham.“Bukan semua sifu itu berdagang saham, dan mereka tak jadi kaya dengan berdagang saham sebenar,” katanya kepada MalaysiaNow.Katanya, sukar untuk memahami mengapa mereka yang membuat duit dengan berdagang saham ingin menawarkan kelas kepada orang ramai.Menurut Aliff, mereka yang hendak memasuki kelas wajib meminta rekod pencapaian dagangan sifu selama beberapa tahun kebelakang sebelum seseorang individu itu mengajar.“Kalau mereka tak berani dedahkan, biar mereka sahaja yang ‘trading’.“Jangan ajak orang lain rugi sekali. Jika mereka sendiri gagal, apa yang mereka akan ajar nanti?”Aliff juga mencabar mana-mana sifu untuk memberikan kaunter pilihan mereka setiap hari supaya kita semua boleh melakukan menilai kejayaan pilihan mereka selain melakukan “backtesting” secara terbuka teknik atau kaedah trading mereka.“Analisis teknikal dalam dagangan saham ini melibatkan ilmu statistik dan kebarangkalian. Ia melibatkan sejumlah data yang boleh dibuktikan dengan tabulasi keuntungan dan kerugian.“Ia tidak 100% tepat, tetapi jumlah menang atau untung mestilah jauh melebihi jumlah kalah atau rugi dalam nisbah yang ketara.” kata Aliff.Aktiviti menjual seminar bagaimanapun sukar diambil tindakan kerana apa yang dilakukan para sifu ini sah di sisi undang-undang, walaupun boleh dianggap tidak bermoral kerana hanya menjual “air liur”atau pun “menjual” seminar dengan harga terlalu tinggi.Lebih parah, sesetengahnya tidak diketahui latar belakang mereka.Ada yang meniru taktik seminar dari luar negara sebelum diolah semula untuk audien tempatan.Bertambah meruncing apabila seminar mereka melangkaui batasan adab dan moral.Azizul mendedahkan, ada sifu-sifu pemasaran menggalakkan pemasaran negatif atau “bad marketing”.“Saya fikir golongan ini tidak sengaja menyiarkan kandungan yang tidak beradab, rupanya memang ada sifu yang ajar sedemikian.“Sebagai Muslim, kita tak boleh halalkan benda buruk begini,” katanya.Suhaila pula mendedahkan ada soalan asas-asas perniagaan yang ditanya usahawan namun tidak mampu dijawab oleh mentor walaupun sudah membayar beribu-ribu.Katanya, jawapan yang diberikan samar-samar dan tidak menjawab persoalan.“Bila perniagaan dah maju, tak boleh sekadar terima motivasi sahaja, perlu titik beratkan tindakan untuk memastikan perniagaan terus maju dan berdaya tahan.”Menurut Suhaila, jangkaannya ternyata meleset selepas ribuan ringgit hangus dalam sebulan dan mentor-mentor perniagaan tidak mampu membantu.Ketika itu, nasihat dan kata-kata tidak mampu menyelesaikan masalah.“Saya kena marah dan dituduh tidak ikut nasihatnya dan ketika ingin berhenti, mereka tidak kisah langsung,” katanya yang terpaksa menutup kedai akibat tidak mampu membayar sewa kedai dan caruman pekerja.Azizul pula berkata, zaman kini berbeza dengan zaman motivasi beberapa dekad lepas yang menyaksikan naiknya nama penceramah-penceramah motivasi.Katanya, di era Instagram dan TikTok ini sudah menjadi “zaman inspirasi”.“Orang-orang ini menjual inspirasi dengan menunjukkan gaya hidup, mempamerkan kejayaan. Pola pemikiran masyarakat pun berubah.“Ada sifu yang sanggup menyewa kereta mewah untuk ditayangkan di media sosial, tapi jika kita dedahkan, mereka ugut hendak saman,” katanya.Berdasarkan pemerhatiannya, Aliff pula berkata ramai yang datang ke kelas-kelas saham dengan harapan boleh mengubah nasib mereka akibat terpengaruh dengan iklan-iklan yang menunjukkan aktiviti berdagang saham itu mudah mendapatkan keuntungan.“Pengakhirannya, ramai yang rugi. Yang kaya dan untung hanyalah sifu-sifu saham yang berniaga menjual kelas sahaja.”Suhaila bertindak “menutup buku”dengan mentor tersebut pada 2017 dan membatalkan keahlian seminar.Mengimbau kembali, katanya usahawan wajar mencari pakar dalam bidang perniagaan yang diceburi.“Kalau bidang makanan, carilah pakar dalam bidang itu. Lain perniagaan, lain cabaran.”


Kes harian Covid-19 menurun bawah 15,000

Malaysia merekodkan kes baru sebanyak 14,990 menjadikan kes keseluruhan Covid-19 meningkat sebanyak 2,142,924 kes.Selangor mencatat kes harian tertinggi sebanyak 2,414 hari ini disusuli Johor yang mencatat 1,880 kes jangkitan.Sabah mencatatkan kes harian sebanyak 1,199, Kedah (1,007), Kelantan (1,573), Perak (1,490), Pulau Pinang (1,224), Kuala Lumpur (338), Pahang (688), Melaka (313), Negeri Sembilan (170), Terengganu (852) dan Sarawak (1,712).Putrajaya (30), dan Perlis (97) sahaja negeri yang mencatat kes dua digit hari ini.Sementara Labuan (3) mencatatkan kes harian satu digit hari ini.MENYUSUL LAGI


Kerajaan akan sediakan platform e-dagang untuk OKU, kata Rina Harun

Golongan orang kurang upaya (OKU) bakal mempunyai platform dalam talian sendiri untuk mempamer dan memasarkan produk kraftangan mereka, kata Menteri Pembangunan Wanita, Keluarga dan Masyarakat Rina Harun.Rina berkata platform itu yang bakal dibangunkan kementerian itu bertujuan menyediakan platform alternatif untuk golongan OKU bagi menjana pendapatan mereka serta dapat memperkenalkan produk mereka secara individu.“Kami dalam peringkat perancangan pembangunan platform dan sementara ia dijayakan, kami juga merancang untuk bertemu peniaga e-dagang sedia ada dan berbincang dengan mereka mengenai platform ini. Saya yakin ramai golongan ini yang akan mendapat manfaat daripada platform ini kerana mereka memiliki bakat luar biasa yang boleh digarap menjadi punca pendapatan,” katanya kepada media semasa melawat rumah perlindungan golongan kurang upaya di Taman Sinar Harapan Ziyad Zolkefli, di Kuala Lumpur hari ini.Beliau juga menasihatkan golongan wanita yang berdepan dengan gangguan seksual agar tidak takut untuk meminta bantuan.Menteri itu berkata perincian mengenai platform itu akan diumumkan kemudian.Mengulas mengenai insiden yang tular di media sosial baru-baru ini mengenai seorang wanita diganggu secara seksual oleh seorang anggota polis ketika berhenti di sekatan jalan raya, Rina berkata undang-undang khusus berkaitan gangguan seksual sedang dirangka.Beliau juga menasihatkan golongan wanita yang berdepan dengan gangguan seksual agar tidak takut untuk meminta bantuan.Selain menghubungi saluran Talian Kasih kementerian, beliau juga menggesa mangsa agar mengambil langkah sewajarnya seperti merakam kejadian itu sama ada suara atau video serta sentiasa membawa alat perlindungan diri seperti penyembur lada.


Rayuan akhir Rosmah batal kes rasuah, gugur Sri Ram didengar Mac depan

Rayuan akhir Rosmah Mansor untuk membatalkan perbicaraan kes rasuah berkaitan projek solar hibrid dan menggugurkan Gopal Sri Ram sebagai ketua pendakwaan dalam kes itu akan didengar di Mahkamah Persekutuan pada 24 Mac ini.Timbalan pendakwa raya Poh Yih Tinn berkata tarikh pendengaran itu ditetapkan timbalan pendaftar Mahkamah Persekutuan Siti Hajar Mustaffa semasa pengurusan kes secara dalam talian hari ini.“Kedua-dua pihak perlu memfailkan hujahan masing-masing pada 9 Mac ini,” katanya ketika dihubungi pemberita hari ini.Prosiding itu turut disertai peguam Jagjit Singh yang mewakili Rosmah.Rosmah merayu terhadap keputusan Mahkamah Rayuan pada 6 Disember lepas yang menolak rayuannya bagi membatalkan keseluruhan perbicaraannya, dalam usaha untuk dibebaskan daripada ketiga-tiga pertuduhan serta menggugurkan Sri Ram sebagai ketua pendakwaan.Panel tiga hakim diketuai hakim Hanipah Farikullah dalam keputusan sebulat suara berkata panel hakim bersetuju dengan hujahan pendakwaan bahawa Mahkamah Jenayah tidak mempunyai bidang kuasa untuk memberi pengisytiharan yang dimohon Rosmah dan membenarkan bantahan awal pendakwaan terhadap rayuan isteri bekas Perdana Menteri Najib Razak itu.Permohonan Rosmah untuk membatalkan perbicaraan kes rasuah dihadapinya dan menggugurkan Sri Ram telah ditolak oleh Mahkamah Tinggi Kuala Lumpur pada 24 September tahun lepas.Rosmah kini di peringkat membela diri terhadap pertuduhan meminta RM187.5 juta dan dua pertuduhan menerima rasuah berjumlah RM6.5 juta daripada bekas pengarah urusan Jepak Holdings Sdn Bhd Saidi Abang Samsudin melalui bekas pembantunya Rizal Mansor sebagai ganjaran membantu Jepak Holdings memperoleh RM1.25 bilion projek untuk melengkapkan 369 sekolah di luar bandar Sarawak dengan tenaga solar hibrid.Perbicaraan kes itu akan bersambung 10 Januari ini dengan Najib akan memberi keterangan.


Kumpulan majikan sambut baik rancangan PM untuk tubuh pusat kesihatan mental negara

Persekutuan Majikan-Majikan Malaysia (MEF) mengalu-alukan rancangan perdana menteri yang mengumumkan akan menubuhkan pusat penjagaan kesihatan mental negara, mengatakan rancangan itu dan peningkatan peruntukan bajet untuk Kementerian Kesihatan (KKM) harus disokong oleh semua pihak berkepentingan.
Dalam satu kenyataan, Presiden MEF Syed Hussain Syed Husman memetik angka laporan KKM pada 2015 yang menunjukkan bahawa satu dari tiga rakyat Malaysia - merangkumi kira-kira 29% populasi - mengalami masalah kesihatan mental.
“Jumlah itu kekal sehingga kini,” tambahnya.
Menyatakan terima kasih kepada Perdana Menteri Ismail Sabri Yaakob atas kesungguhan beliau menangani isu kesihatan mental dan menjadikannya sebagai keutamaan dalam agenda Keluarga Malaysia, Syed Hussain berkata langkah itu menunjukkan sisi keprihatinan Ismail dan kerajaan.
"MEF banyak kali membangkitkan isu kesihatan mental dan sememangnya gembira kerana perdana menteri memberi keutamaan isu kesejahteraan mental rakyat."
Beliau juga berkata penubuhan pusat seumpama itu akan membantu dalam mengurus dan menangani isu kesihatan mental yang dihadapi rakyat secara berkesan, khususnya bagi golongan pekerja.
Beliau turut berharap pusat sedemikian akan menjadi rujukan mengenai isu kesihatan mental bagi rantau ini serta Asia Pasifik.
Beliau turut mencadangkan agar golongan majikan bekerjasama dengan kerajaan untuk membentuk sebuah majlis dan menyusun perancangan bagi menangani isu kesihatan mental.
“Semua pihak berkepentingan harus bekerjasama untuk kesejahteraan rakyat. Apabila rakyat sihat, produktiviti meningkat dan majikan, pekerja dan rakyat akan gembira.
"Aset negara sebenarnya adalah rakyat," tambah Syed Hussain.
"Kita mesti melakukan apa yang kita boleh untuk melindungi aset utama negara, iaitu rakyat."
Dalam peruntukan belanjawan tahun depan berjumlah RM372.3 bilion, peruntukan kepada KKM dinaikkan dari RM32.4 bilion kepada RM36.1 bilion.
“MEF mengucapkan terima kasih kepada Datuk Seri Ismail Sabri atas kesungguhan beliau menangani isu kesihatan mental yang dihadapi oleh rakyat dan meletakkan isu kesihatan mental sebagai keutamaan agenda Keluarga Malaysia.”


Mahkamah Rayuan tangguh keputusan rayuan Guan Eng pindah kes ke Mahkamah Tinggi

Mahkamah Rayuan hari ini menangguhkan keputusan bagi rayuan Lim Guan Eng supaya kes rasuahnya membabitkan pembinaan terowong dasar laut dan projek pembinaan jalan utama di Pulau Pinang dipindahkan dari Mahkamah Sesyen ke Mahkamah Tinggi.Hakim Mahkamah Rayuan Nor Bee Ariffin, yang mengetuai panel tiga hakim, membuat keputusan itu selepas mendengar hujah peguam Gobind Singh Deo yang mewakili bekas ketua menteri Pulau Pinang itu dan timbalan pendakwa raya Wan Shaharuddin Wan Ladin.“Kami memerlukan masa untuk memutuskan perkara ini. Perbicaraan di Mahkamah Sesyen yang ditetapkan pada Isnin depan akan diteruskan. Keputusan kami selepas itu,” kata hakim Nor Bee.Dua lagi hakim yang bersidang ialah Che Mohd Ruzima Ghazali dan Datuk Hashim Hamzah. Lim menghadiri prosiding hari ini.Pada 8 Julai, Lim memfailkan permohonan supaya kesnya dipindahkan ke Mahkamah Tinggi atas alasan antara lain ia melibatkan Seksyen 62 Akta Suruhanjaya Pencegahan Rasuah Malaysia 2009 berhubung pemfailan penyataan pembelaan yang merupakan persoalan penting untuk mendapat perbicaraan adil yang boleh dirayu sehingga ke Mahkamah Persekutuan.Bagi kes yang bermula di Mahkamah Sesyen, rayuan akan berakhir di Mahkamah Rayuan.Pada 12 Julai, hakim Mahkamah Tinggi Muhammad Jamil Hussin menolak permohonan ahli Parlimen Bagan itu untuk memindahkan kesnya dari Mahkamah Sesyen ke Mahkamah Tinggi.Lim berdepan empat pertuduhan membabitkan pembinaan terowong dasar laut dan projek pembinaan jalan utama di Pulau Pinang bernilai RM6.3 bilion.Mengikut pertuduhan pindaan pertama, Lim, 60, didakwa sebagai ketua menteri Pulau Pinang, menggunakan kedudukannya untuk menerima suapan wang berjumlah RM3.3 juta dengan mengambil tindakan membantu syarikat milik Zarul Ahmad Mohd Zulkifli dilantik untuk melaksanakan Projek Pembinaan Jalan-Jalan Utama dan Terowong di Pulau Pinang yang bernilai RM6,341,383,702.Perbuatan itu didakwa dilakukan di Pejabat Ketua Menteri Pulau Pinang antara Januari 2011 dan Ogos 2017.Bagi pertuduhan pindaan kedua, Lim didakwa meminta suapan 10% daripada keuntungan yang akan diperoleh daripada Zarul sebagai upah membantu syarikat milik ahli perniagaan itu dilantik untuk projek sama.Lim didakwa melakukan perbuatan itu berhampiran Hotel The Gardens, Lingkaran Syed Putra, Mid Valley City di sini antara 12.30 tengah malam dan 2 pagi pada Mac 2011.Beliau juga berdepan dua pertuduhan menyebabkan dua lot tanah milik kerajaan negeri Pulau Pinang bernilai RM208.8 juta dilupuskan kepada syarikat pemaju berkaitan projek terowong dasar laut di negeri tersebut.Perbuatan itu didakwa dilakukan di Pejabat Tanah dan Galian Negeri Pulau Pinang, Komtar pada 17 Februari 2015 dan 22 Mac 2017.Setakat ini, lapan saksi pendakwaan telah memberi keterangan dalam kes tersebut yang bermula pada 13 Julai lepas. Perbicaraan dijadualkan bersambung 1 November di hadapan hakim Azura Alwi.


Tiada lagi kuarantin ketika masuk Sarawak buat individu lengkap vaksin

Individu yang telah menerima vaksinasi lengkap tidak lagi diwajibkan kuarantin ketika tiba di Sarawak, kata jabatan pengurusan bencana hari ini. Dalam sebuah kenyataan, ia berkata bermula 16 September, individu yang telah menerima vaksin lengkap hanya perlu memohon melalui aplikasi EnterSarawak dengan menyediakan beberapa butiran termasuk bukti lengkap vaksinasi dan keputusan negatif ujian RT-PCR yang sah dalam tempoh tiga hari. Kanak-kanak remaja di bawah 18 tahun yang masuk ke negeri itu dengan ibu bapa atau penjaga yang telah lengkap vaksinasi juga turut dikecualikan daripada kuarantin namun perlu dipantau sekiranya wujud simptom dalam tempoh 10 hari. Jawatankuasa itu berkata keputusan tersebut dibuat selepas vaksinasi di Sarawak mencatat kadar yang tinggi. Tempoh kuarantin selama 10 hari akan kekal berkuat kuasa bagi mereka yang hanya menerima satu dos suntikan vaksin atau belum menerima vaksin.


97.3% dewasa, 86.5% remaja langkap divaksinasi

Sebanyak 22,774,778 individu atau 97.3% daripada populasi dewasa di Malaysia telah lengkap menerima suntikan vaksin Covid-19 setakat 11.59 malam, semalam (12 Disember).Berdasarkan data kementerian kesihatan menerusi laman CovidNow, sejumlah 98.7% atau 23,096,370 individu dewasa di negara ini telah menerima sekurang-kurangnya satu dos vaksin.Sementara itu, 86.5% atau 2,724,110 individu populasi remaja (berumur antara 12 hingga 17 tahun) telah melengkapkan vaksinasi mereka dan 2,825,229 individu atau 89.7% telah menerima sekurang-kurangnya satu dos suntikan vaksin.Dalam pada itu, sejumlah 67,376 dos vaksin telah diberikan semalam melibatkan 63,889 dos penggalak, 2,005 dos kedua dan 1,472 dos pertama.Perkembangan itu menjadikan jumlah kumulatif pemberian vaksin menerusi Program Imunisasi Covid-19 meningkat kepada 54,891,289 dengan 3,663,587 daripadanya adalah dos penggalak.


Kenya umum pembaziran lebih 800,000 dos vaksin akibat tamat tempoh

Kenya mengumumkan terdapat hampir 840,000 vaksin Covid-19 yang diterima melalui sumbangan global telah tamat tempoh penggunaannya, menyalahkan sikap ragu-ragu orang ramai terhadap inisiatif vaksinasi dan tempoh hayat vaksin yang singkat.Dalam sebuah kenyataan pada Rabu, kementerian kesihatan negara itu berkata vaksin AstraZeneca tersebut disumbang kepada Kenya melalui inisiatif Covax.“Mana-mana dos vaksin yang tamat tempoh mewakili hilangnya setiap peluang untuk menyelamatkan nyawa,” kata kementerian itu.Kira-kira 30% daripada populasi sasaran di Kenya telah divaksinasi, namun pengambilan vaksin mulai perlahan dalam beberapa minggu kebelakangan ini ekoran penularan penyakit yang semakin berkurangan.Awal bulan lalu, kira-kira 252,000 vaksin diberikan setiap hari di seluruh negara itu, ia bagaimanapun menurun sehingga ke paras 30,000 suntikan.Kementerian berkata pengambilan dos kedua vaksin telah menurun secara mendadak manakala sesetengah rakyat Kenya menolak vaksin tertentu – terutama AstraZeneca.“Kami terus menyaksikan wujud keraguan terhadap vaksin kerana dikaitkan dengan khabar angin dan maklumat palsu terutama mengenai kebimbangan kononnya ia akan menjejaskan kesuburan,” kata kementerian itu.Kementerian turut berkata vaksin yang telah tamat tempoh tersebut tiba di Kenya pada Januari lalu, namun tarikh tamat tempohnya adalah pada 28 Februari, di mana tempoh masa untuk mengagihkan dos vaksin itu kepada orang ramai menjadi singkat.“Selepas ini, Kenya hanya akan menerima sumbangan vaksin yang jangka hayatnya sekurang-kurangnya empat bulan bermula daripada masa penghantaran,” kata kementerian itu.Kenya menerima lebih dari 27 juta vaksin Covid-19 namun hanya berjaya menjalankan sekitar 17.3 juta suntikan vaksinasi.Kementerian itu juga berkata ia mempunyai vaksin yang mencukupi dan menggesa lebih ramai rakyat Kenya mendapatkan suntikan untuk mengelakkan vaksin yang diterimanya tamat tempoh.“Kita semua mesti mengambil tanggungjawab sebagai individu dalam memastikan sekiranya kita mendapat peluang untuk menggunakan sumber yang ada, kita tidak bazirkan.”Kerajaan menyasarkan untuk menggandakan pemberian vaksin kepada 27 juta rakyat Kenya menjelang akhir tahun ini.Setakat ini, negara itu telah mencapai hampir lapan juta vaksinasi.Menurut angka rasmi, hampir 5,650 terkorban akibat Covid-19 sejak kes pertama direkodkan di Kenya pada 12 Mac 2020.Awal bulan ini, kerajaan mengumumkan kelonggaran beberapa langkah sekatan Covid-19, termasuk menamatkan pemakaian wajib pelitup muka di kawasan awam.


Mahkamah tolak permohonan Najib, anak untuk dengar isu Perlembagaan berhubung cukai

Mahkamah Rayuan menolak permohonan peguam Muhammad Shafee Abdullah, yang mewakili Najib Razak dan anaknya Mohd Nazifuddin, untuk merujuk isu perlembagaan melibatkan Seksyen 106 (3) Akta Cukai Pendapatan 1967 ke Mahkamah Persekutuan.Panel tiga hakim diketuai Abdul Karim Abdul Jalil memutuskan untuk meneruskan mendengar rayuan bekas perdana menteri dan anaknya berhubung saman yang dikemukakan Lembaga Hasil Dalam Negeri (LHDN) bagi mendapatkan tunggakan cukai pendapatan terhadap mereka.“Kami tidak menyebelahi anda dalam permohonan ini, untuk membawa perkara ini ke Mahkamah Persekutuan bagi menentukan isu perlembagaan melibatkan Seksyen 106 (3),” kata hakim Abdul Karim kepada Shafee.Hakim Mahkamah Rayuan (Abdul Karim) berkata mahkamah lebih memihak untuk meneruskan rayuan tersebut yang turut merangkumi isu perlembagaan dan perkara lain.Hakim Abdul Karim bersidang bersama hakim Vazeer Alam Mydin Meera dan hakim Supang Lian kemudiannya menetapkan 9 September untuk mendengar rayuan itu.Shafee memohon untuk penangguhan perintah Mahkamah Tinggi sementara menunggu perbicaraan rayuan tetapi hakim Abdul Karim berkata mahkamah tidak dapat memberikan penangguhan itu.Pada prosiding hari ini yang diadakan secara dalam talian, Shafee meminta Mahkamah Rayuan merujuk lima persoalan undang-undang termasuk kesahihan Seksyen 106 (3) kerana beliau berkata ia adalah isu penting.Shafee berkata beliau akan memohon kepada Mahkamah Persekutuan untuk korum hakim seramai lima atau tujuh orang, memutuskan mengenai isu perlembagaan termasuk persoalan sama ada Seksyen 106 (3) adalah tidak berperlembagaan dan ultra vires kerana ia telah merampas kuasa kehakiman mahkamah yang dijamin oleh Perkara 121 Perlembagaan Persekutuan.Bagaimanapun, peguam kanan hasil Hazlina Husain tidak bersetuju, mengatakan tiada kekaburan mengenai tafsiran Sekyen 106 (3) sambil menambah bahawa tiada apa-apa yang tidak berperlembagaan dalam seksyen itu.Seksyen 106 (3) menyatakan mana-mana prosiding di bawah seksyen itu, mahkamah tidak perlu melayan sebarang rayuan bahawa jumlah cukai yang ingin didapatkan kerajaan antaranya sebagai berlebihan, dinilai secara tidak tepat, di bawah rayuan atau dinaikkan secara tidak tepat.Najib dan Nazifuddin merayu terhadap keputusan dua Mahkamah Tinggi berasingan yang membenarkan permohonan LHDN untuk penghakiman terus bagi mendapatkan semula tunggakan cukai sebanyak RM1.69 bilion daripada Najib dan RM37.6 juta (Nazifuddin).Pada 22 Julai tahun lepas, hakim Mahkamah Tinggi Ahmad Bache membenarkan permohonan LHDN mendapatkan penghakiman terus terhadap Najib dalam kes saman tunggakan cukai pendapatan berjumlah RM1.69 bilion daripada Najib bagi tempoh 2011 hingga 2017.Najib gagal dalam rayuannya di Mahkamah Tinggi pada 14 Jun lalu untuk menggantung pelaksanaan perintah penghakiman terus itu.LHDN pada 4 Feb tahun ini, mengeluarkan notis kebankrapan terhadap Najib berikutan Ahli Parlimen Pekan itu gagal membayar jumlah tersebut.Mengikut Seksyen 103 (2) Akta Cukai Pendapatan 1967, seseorang yang diperintahkan membayar hutang itu perlu menjelaskan bayaran itu kepada LHDN walaupun beliau memfailkan rayuan.Sementara itu, Nazifuddin pula pada 6 Julai tahun lepas, hakim Mahkamah Tinggi Ahmad Zaidi Ibrahim memerintahkan beliau membayar tunggakan cukai berjumlah RM37.6 juta bagi tempoh 2011 dan 2017 selepas membenarkan permohonan LHDN untuk penghakiman terus.Notis kebankrapan dikeluarkan kepadanya pada 30 April tahun ini selepas dia gagal membayar jumlah itu.Penghakiman terus ialah apabila mahkamah memutuskan kes tertentu melalui hujahan tanpa mendengar keterangan saksi dalam perbicaraan.


70% populasi dunia dijangka terima vaksin menjelang 2023, kata Bank Dunia

Sehingga 70% populasi dunia akan menerima suntikan vaksin Covid-19 pada akhir 2022, andai agihan bekalan vaksin sumbangan negara penderma kepada negara-negara yang memerlukan dapat disegerakan, kata Presiden Bank Dunia David Malpass.“Menjelang akhir tahun ini, kita harap dapat lihat empat peratus dan pada akhir tahun depan sebanyak 60 atau 70% orang divaksinasi (di seluruh dunia).“Tetapi hasilnya hanya akan dilihat menerusi usaha yang dilakukan pada Oktober, November dan Disember. Memastikan bekalan vaksin diterima negara-negara memerlukan menjadi cabaran besar.“Ketelusan penghantaran juga satu cabaran dan kami telah meminta pengeluar untuk memastikan bekalan dapat dihantar mengikut jadual,” kata Malpass dalam wawancara dengan CNBC pada Isnin lapor Sputnik.Beliau merangkap ketua pasukan petugas pelbagai agensi global yang menyelaraskan penghantaran vaksin Covid-19, berkata tumpuan utama kini ialah untuk menghantar bekalan vaksin kepada negara membangun yang kekurangan bekalan.Walaupun banyak sumbangan vaksin telah diumumkan, realitinya penghantaran bekalan ke negara-negara yang memerlukan masih perlahan, kata Malpass.


Nasib pekerja Malindo Air diberhentikan diketahui selepas JTK jumpa pengurusan

Satu mesyuarat dengan pihak pengurusan Malindo Air bersama Jabatan Tenaga Kerja (JTK) akan diadakan hari ini sebagai inisiatif kementerian selepas 2,000 kakitangannya diberhentikan sejak 30 Oktober lalu.Menteri Sumber Manusia, M Saravanan berkata mesyuarat tersebut bagi membincangkan isu berkaitan pematuhan perundangan perburuhan serta langkah-langkah menjaga kebajikan pekerja yang terlibat.“Bagi pekerja-pekerja yang ditamatkan perkhidmatan berikutan pandemik Covid-19 dan merasakan penamatan perkhidmatan tersebut tidak adil dan tanpa alasan yang munasabah, pekerja tersebut mempunyai hak untuk memfailkan representasi pemulihan kerja di bawah Seksyen 20 Akta Perhubungan Perusahaan 1967 (Akta 177) yang membolehkan pekerja tersebut dipulihkan ke pekerjaan asal.“Berdasarkan laporan yang disiarkan di akhbar, satu lagi Jabatan dibawah KSM iaitu Jabatan Tenaga Kerja mengambil inisiatif untuk mengadakan satu perbincangan dengan dengan pihak pengurusan Malindo Air bersama dengan Jabatan Perhubungan Perusahaan (JPP) dan Pertubuhan Keselamatan Sosial (Perkeso) pada hari ini, 3 November 2020,” katanya dalam sesi Pertanyaan Menteri di Dewan Rakyat, hari ini.Beliau berkata demikian bagi menjawab soalan Kasthuri Patto (DAP-Batu Kawan) yang meminta kerajaan menjelaskan apakah jenis bantuan diberikan kepada pekerja Malindo Air yang diberhentikan serta merta dan apakah rancangan untuk memastikan “job security” untuk mereka.Setakat 2 November 2020, JPP menerima 31 kes representasi pemulihan kerja di bawah seksyen 20 Akta 177 yang melibatkan bekas pekerja Malindo Air.Daripada jumlah tersebut, 24 kes berjaya diselesaikan melalui rundingan damai manakala bakinya 7 kes masih lagi dalam tindakan JPP bagi proses rundingan damai.“JPP menjangkakan dalam masa terdekat, lebih banyak kes akan diterima daripada bekas pekerja-pekerja Malindo Air memandangkan had tempoh masa 60 hari yang ditetapkan di bawah Akta 177 masih belum tamat dan Perintah Kawalan Pergerakan Bersyarat (PKPB) yang dikenakan di beberapa negeri masih lagi berkuat kuasa.”Sebelum ini, Perkeso berkata bersedia membantu kakitangan syarikat penerbangan tempatan yang diberhentikan kerja melalui faedah Sistem Insurans Pekerjaan (SIP) sedia ada dan bantuan di bawah Pelan Jana Semula Ekonomi Negara (Penjana).Perkeso memaklumkan mereka yang terlibat dalam pemberhentian kerja seperti Skim Pemisahan Sukarela VSS atau MSS boleh melayari laman sesawang rasmi agensi itu bagi mendapatkan maklumat terperinci kedua-dua inisiatif itu dan tatacara permohonannya.Antara faedah SIP termasuk Elaun Mencari Pekerjaan untuk tempoh satu hingga enam bulan, selain bantuan mendapatkan pekerjaan baharu menerusi Program Penempatan Pekerjaan Semula.


Kerajaan Perak tegas tidak salurkan air kepada Pulau Pinang

Menteri Besar Perak Saarani Mohamad berkata kerajaan negeri tetap bertegas tidak akan membekalkan air mentah kepada negeri lain seperti Pulau Pinang sebaliknya mengutamakan kepentingan penggunaan air untuk penduduk di negeri itu.Beliau berkata berdasarkan kepada kajian saintifik dijalankan oleh Lembaga Air Perak (LAP), Jabatan Pengairan dan Saliran (JPS), Tenaga Nasional Berhad (TNB) dan Unit Perancang Ekonomi Negeri (UPEN), penyaluran air mentah ke negeri lain akan memberi kesan kepada sektor pertanian, industri dan penjanaan tenaga elektrik. “Sebagai contoh sekiranya bekalan air mentah di Sungai Perak disalurkan juga ke negeri lain, ia akan menyebabkan penyusutan paras air sungai dan seterusnya menjejaskan penternakan ikan sangkar di Parit, Kampung Gajah dan Teluk Intan. “Selain itu, Perak dijangka akan menerima lebih banyak pelaburan baharu dengan pembukaan kilang-kilang seperti di Tanjung Malim dan Bagan Serai. Lagi banyak kilang dibuka, lagi banyak keperluan air terutama kilang berasaskan getah. “Jadi, saya minta maaf bukan kerana saya tidak bersimpati (dengan negeri lain dalam isu air) tetapi kita kena menyediakan bekalan air secukupnya untuk rakyat negeri Perak,” katanya. Beliau berkata demikian pada sidang media selepas sambutan Peringatan Hari Polis Ke-215 Tahun 2022 peringkat negeri Perak yang turut dihadiri Ketua Polis Perak Mior Faridalathrash Wahid di pekarangan Briged Utara, Pasukan Gerakan Am hari ini.Pada Selasa, Timbalan Menteri Pertanian dan Industri Makanan I Ahmad Hamzah berkata kerajaan persekutuan berharap isu pembekalan air di Pulau Pinang, Kedah dan Perak dapat diselesaikan dengan baik berikutan kajian menunjukkan bahawa negeri-negeri di utara Semenanjung akan mengalami masalah kekurangan bekalan air menjelang 2050.Beliau berkata ini adalah berdasarkan Kajian Sumber Air 2010-2050 (Perunding Zaaba 2008) yang telah merumuskan bahawa kawasan utara Semenanjung meliputi Kedah, Perlis dan Pulau Pinang akan dilanda kekurangan bekalan air yang ketara pada tahun tersebut.Pada 3 Mac lepas, Saarani berkata Perak tidak mampu membekalkan air mentah dari Sungai Perak seperti dicadangkan di bawah Skim Penyaluran Air Mentah Sungai Perak (SPRWTS) kepada Pulau Pinang, kerana kajian menunjukkan kegunaan air bagi negeri itu sendiri adalah tidak mencukupi sepenuhnya.Saarani berkata perkara itu sudah dimaklumkan kepada Ketua Menteri Pulau Pinang Chow Kon Yeow dan delegasinya, yang hadir pada pertemuan di pejabat menteri besar baru-baru ini.


Ahli Parlimen DAP gesa semua pihak berkerjasama perangi Covid-19

Ahli Parlimen Bangi Ong Kian Ming dari DAP merayu kepada semua wakil rakyat supaya berganding bahu bagi menyelesaikan segera krisis Covid-19 yang melanda negara.Beliau berkata ini bukanlah masa yang sesuai untuk mengkritik sesama sendiri akan tetapi fokus yang paling utama adalah membasmi wabak tersebut.“Saya merayu kepada semua ahli Parlimen, di saat yang genting dalam negara kita, apa yang kita perlu sekarang adalah untuk melaksanakan satu semangat bi-partisan, semangat bekerjasama di antara pihak sebelah sana (kerajaan) dan sebelah sini (pembangkang),” katanya ketika berucap di Dewan Rakyat hari ini.Bekas timbalan menteri perdagangan antarabangsa dan industri itu berkata, walaupun majoriti yang dipunyai oleh Perdana Menteri Muhyiddin Yassin boleh dipertikaikan, tidak ada sesiapa di Dewan Rakyat yang mempunyai sokongan mencukupi.“Kalau nak kritik kerajaan dan menteri memang senang, saya rasa, ada banyak perkara kita boleh kritik. Tapi saya rayu kepada semua, kita perlu ada satu rancangan dan hala tuju,” katanya.“Tidak ada seorang pun di sini yang ada majoriti. Kenapa tidak kita sebagai barisan hadapan bekerjasama berganding bahu mengalahkan Covid dan memulihkan ekonomi, supaya kita boleh menunjukkan kita ada hala tuju, dengan berganding bahu.”


Lebih 1,000 orang ikut Dr Mahathir sertai Putra, kata timbalan presiden

Penyertaan Dr Mahathir Mohamad sebagai ahli Parti Bumiputera Perkasa Malaysia (Putra) turut membawa bersama 1,112 ahli baru setakat petang ini, kata timbalan presidennya Mohd Khalid Yunus.
Sebelum ini, Mahathir bersama 13 lagi anggota Pejuang menyertai Putra, kira-kira tiga bulan selepas parti itu kalah besar pada Pilihan Raya Umum ke-15 (PRU15) November tahun lalu.
Terdahulu, Mahathir pernah memberi bayangan untuk menyertai Putra selain berhasrat menjadi penasihat parti tersebut.
Beliau dilaporkan berkata jemputan untuk menyertai Putra sesuai dengan perjuangan dan prinsip politiknya yakni membela nasib orang Melayu dan menolak amalan rasuah.
Pada satu sidang media di Putrajaya hari ini, Mahathir turut diserahkan kad keahlian Putra bernombor B-0000001 sebagai ahli dan juga penasihat parti.
Khalid berkata sebaik sahaja watikah pelantikan diterima, Mahathir bebas untuk mengkritik, membuat kenyataan dan menasihati parti itu.
"Masanya akan sampai juga, sebilangan besar orang Melayu akan bersama-sama dengan kita di dalam parti Putra ini.
"Saya ingin nyatakan bahawa kami di dalam Putra mempunyai keyakinan yang penuh terhadap kemampuan dan keupayaan Mahathir untuk memimpin kami."
Pada perkembangan sama, beliau turut mengumumkan tarikh perhimpunan agung Putra yang bakal diadakan pada 6 April ini.
Menurutnya, biro politik Putra juga sudah bersedia untuk mengadakan pemilihan barisan pimpinan parti ketika persidangan tahunan itu pada 8 April.
"Maknanya, habis sahaja 6 April, kita bersidang setiap bahagian, dua hari lepas tu kita boleh buat (pemilihan)."


10 terkorban dalam tembakan rambang di Colorado

Sekurang-kurangnya 10 orang meninggal dunia dalam sebuah kejadian tembakan rambang di Colorado, kata polis.Antara mangsa serangan tersebut termasuk seorang pegawai polis Eric Talley yang merupakan pegawai yang paling awal ke tempat kejadian di sebuah pasar raya King Soopers di Boulder.“Setakat ini kami tahu ada 10 mangsa di tempat kejadian, termasuk seorang anggota pasukan polis Boulder.“Eric Tally adalah pegawai pertama yang sampai di tempat kejadian, dia kemudiannya ditembak,” kata Ketua Polis Boulder Maris Herold.Video yang disiarkan secara langsung menunjukkan seorang lelaki yang dipercayai suspek tidak memakai baju dan kelihatan berlumuran darah telah ditahan polis.Saksi kejadian memberitahu kejadian itu berlaku pada pukul 3 petang waktu tempatan.Mereka turut mendengar bunyi tembakan sebelum melarikan diri melalui pintu belakang premis.Polis berkata pihaknya sampai di tempat kejadian beberapa minit selepas mendapat panggilan kecemasan dan berjaya masuk ke dalam bangunan.“Setakat ini yang cedera parah adalah suspek. Orang lain yang cedera parah tidak dapat disahkan lagi.”


Syed Saddiq mohon maaf muat naik semula hantaran berhubung kredibiliti saksi di media sosial

Kuala Lumpur kerana memuat naik semula satu hantaran di laman media sosialnya berhubung perbicaraan kes pecah amanah dan pengubahan wang haram yang sedang dihadapinya.
Syed Saddiq, 29, membuat permohonan maaf itu setelah diberi amaran terakhir oleh pesuruhjaya kehakiman (JC) Azhar Abdul Hamid yang mendengar perbicaraan kes itu hari ini.
“Dengan rendah diri, saya mohon maaf,” kata Syed Saddiq.
Azhar membuat teguran itu selepas dimaklumkan oleh timbalan pendakwa raya Wan Shaharuddin Wan Ladin bahawa satu laporan polis dibuat terhadap ahli Parlimen Muar itu kerana menyiarkan semula satu hantaran yang dibuat oleh rakannya, Ahmad Zarul Afiq berkenaan prosiding perbicaraan dan kredibiliti saksi pendakwaan ke-13, Rafiq Hakim Razali, yang juga bekas penolong bendahari Pemuda Bersatu.
Laporan itu menyatakan, hantaran yang disiarkan semula oleh Syed Saddiq adalah bersifat subjudis dan sebelum ini hakim lain telah menegur ahli politik itu serta pasukan peguamnya agar tidak membuat sebarang komen tentang perbicaraan yang sedang berlangsung.
Wan Shaharuddin berkata perkara sama telah beberapa kali berlaku dan Syed Saddiq sebelum ini diberi amaran oleh hakim Mohamed Zaini Mazlan.
“Bagaimanapun, ia masih berlaku dan tertuduh masih memberikan komen tentang prosiding dan kredibiliti saksi ini, yang saya percaya adalah subjudis. Terpulang kepada mahkamah untuk membuat penemuan fakta mengenai kredibiliti saksi,” katanya.
Peguam yang mewakili Syed Saddiq, Gobind Singh Deo yang kelihatan terkejut ketika isu itu dibangkitkan memberitahu mahkamah anak guamnya telah memadam hantaran itu.
“Saya memberitahunya (Syed Saddiq), ini adalah sesuatu perkara yang anda tidak bincangkan dan minta dia berhati-hati pada masa depan. Dia sudah memadamkan hantaran itu,” kata Gobind.
Setelah mendengar hujahan kedua-dua pihak, Azhar memberikan amaran terakhir kepada tertuduh agar perkara sama tidak berulang pada masa akan datang.
“Ini agak serius. Hakim Sequerah dan Zaini telah membuat pelbagai ulasan mengenai isu ini. Jadi biarkan ini sebagai amaran terakhir. Saya harap semua pihak tidak lagi membuat komen sebegitu,” katanya.
Ini adalah permohonan maaf kedua yang dibuat oleh pihak pembelaan berhubung perkara sama dalam tempoh seminggu.
Pada 4 Julai, seorang lagi peguam Syed Saddiq, Haijan Omar membuat permohonan maaf kepada mahkamah selepas seorang peguam dalam pasukan pembelaan ahli politik itu, Lim Wei Jiet mengeluarkan kenyataan awam mengenai kes sama.
Terdahulu, berkenaan permohonan pihak pembelaan untuk mencabar kredibiliti Rafiq sebagai saksi pendakwaan, Wan Shaharuddin berkata terdapat prasyarat yang perlu dipenuhi oleh pihak yang ingin pernyataan bertulis saksi diterima masuk sebagai keterangan di mahkamah, di bawah Seksyen 402B Kanun Tatacara Jenayah.
“Memandangkan pernyataan bertulis itu tidak ditandatangani oleh saksi berkenaan, maka prasyarat pertama di bawah Seksyen 402B (2) gagal dipatuhi,” katanya.
Susulan perkara itu, Gobind memohon mahkamah menggunakan budi bicara untuk membenarkan pihaknya memulakan prosiding mencabar kredibiliti itu memandangkan pernyataan saksi Rafiq Hakim telah diberikan kepada pihak pembelaan sebelum perbicaraan bermula, walaupun ia tidak digunakan di mahkamah.
Azhar kemudian menetapkan 18 Julai ini untuk memutuskan sama ada prosiding mencabar kredibiliti saksi utama pendakwaan itu boleh dilakukan, berikutan percanggahan dalam pernyataan saksi dan keterangan lisannya di mahkamah.
Mengikut pertuduhan pertama, Syed Saddiq didakwa bersubahat dengan Rafiq Hakim yang diamanahkan dengan dana berjumlah RM1 juta, telah melakukan pecah amanah dengan menyalahgunakan dana itu di CIMB Bank Berhad, Menara CIMB KL Sentral, Jalan Sentral 2 di Kuala Lumpur pada 6 Mac 2020.
Bagi pertuduhan kedua, tertuduh didakwa menyalahgunakan harta untuk diri sendiri iaitu wang RM120,000 daripada akaun Maybank Islamic Berhad milik Armada Bumi Bersatu Enterprise dengan menyebabkan Rafiq melupuskan wang itu di Malayan Banking Berhad, Jalan Pandan 3/6A, Taman Pandan Jaya antara 8 hingga 21 April 2018.
Beliau juga berdepan dua pertuduhan melibatkan diri dalam aktiviti pengubahan wang haram iaitu memindahkan wang masing-masing RM50,000 dalam akaun Maybank Islamic Berhad miliknya ke akaun Amanah Saham Bumiputera miliknya, yang merupakan hasil daripada aktiviti haram di sebuah bank di Jalan Persisiran Perling, Taman Perling, Johor Bahru pada 16 dan 19 Jun 2018.


Ribut petir dijangka berlaku di beberapa negeri petang ini

Ribut petir kuat dijangka berlaku di beberapa negeri bermula 4 petang hingga 8 malam ini, menurut amaran dikeluarkan Jabatan Meteorologi Malaysia (MetMalaysia).Menurut amaran dikeluarkan pada 2 petang itu, di Kedah melibatkan Yan, Pendang, Sik, Baling, Kuala Muda, Kulim dan Bandar Baharu; Pulau Pinang (Seberang Perai Utara, Tengah dan Selatan) dan Perak (Larut, Matang dan Selama, Kuala Kangsar, Kinta, Kampar, Perak Tengah, Batang Padang, Muallim dan Hilir Perak).Turut terlibat beberapa kawasan di Selangor membabitkan Hulu Selangor, Gombak dan Hulu Langat, sementara Kuala Lumpur (Batu, Wangsa Maju, Setiawangsa, Titiwangsa, Bukit Bintang, Cheras dan Bandar Tun Razak), manakala di Negeri Sembilan melibatkan Seremban, Kuala Pilah, Rembau dan Jelebu.Selain itu kawasan di Johor melibatkan Tangkak, Muar, Batu Pahat, Pontian, Kulai dan Johor Bahru, sementara Pahang pula di Raub, Bentong dan Bera.